
H.  J.  Schutte 

In  gesprek  met  S.J.  Pretorius 


H.S.  Daar  het  sewe  digbundels  van  jou  verskyn.  Dink  jy  dat  daar  ’n  deur- 
lopende  lyn  aantoonbaar  is  tussen  die  digbundels? 

S.P.  Van  die  ouer  bundels  af  tot  by  ARGEKROBAAT  meen  ek  dat 
die  motief  van  deemis  met  die  vertraptes  en  ongelukkiges  deurlopend  is. 
Tussen  DIE  MUMMIE  en  ARGEKROBAAT  is  vir  my  ’n  ander  inge- 
wikkelder  verband. 


Ek  merk  dat  daar  ’n  groot  tydsverloop  tussen  die  sesde  en  vorige  dig- 
bundels  is.  Kan  jy  enige  verklaring  daarvoor  gee?  Het  hierdie  lang  stil- 
swye  jou  digterskap  ten  goede  gekom? 

Ek  het  sekere,  vir  my  belangrike  ontdekkings  in  die  tien  jaar  tussen 
GROU  MURE  en  DIE  MUMMIE  gedoen.  So  het  ek  my  toe  gaan  lê  op 
die  studie  van  meer  tale  en  ander  literature  begin  lees.  Ek  het  ook  baie 
vertaalwerk  gedoen.  Deur  ’n  studie  van  die  Nederlandse  sewentiende  eeu, 
veral  Vondel  en  die  teorieë  van  dié  tyd,  het  ek  die  belangrikheid  daarvan 
gaan  insien.  Dit  het  my  gelei  tot  bewuster  skryf.  Persoonlik  voel  ek  dat 
daar  twee  fases  in  my  loopbaan  is  wat  by  GROU  MURE  geëindig  en 
met  DIE  MUMMIE,  tien  jaar  later,  begin  het. 


Om  te  keer  na  die  eerste  fase  as  ons  dit  so  kan  noem:  Jy  het  nooit, 
kom  dit  my  voor,  daardie  rou  realisme  verloor  nie.  Jy  weet  uit  ons  ge- 
sprekke  het  ek  dit  al  herhaaldehk  aan  jou  gestel  dat  hierdie  eienskap  ’n 
wesenlike  deel  van  jou  poësie  is.  Stem  jy  saam  daarmee,  en  hoe  is  dit 
bepalend  vir  jou  poëtiese  taak? 

Dit  is  nogal  moeilik  om  ’n  mens  self  van  buite  te  beskou.  Want  jy 
weet  „iedere  vogeltjie  zingt  zoals  hij  gebekt  is”.  Wat  jy  die  rou  realisme 
noem,  is,  meen  ek,  my  gebondenheid  aan  die  aardse  waaraan  die  gees 
rúk.  Ek  skryf  my  langsame,  selfs  moeisame  gang  daaraan  toe  dat  ek  nooit 
belanggestel  het  in  die  pxjësie  bloot  as  woordkuns,  as  spel  met  die  woord 

nie.  Ek  onthou  wat  Coleridge  gesê  het:  “the  idea  cannot  be  form.  It  is 
more  than  form,  it  is  its  essence.”  Daarom  meen  ek  dat  Holst  se  woorde 
ook  so  waar  is  waar  hy  sê : „Nagenoeg  alles  wat  tegenwoordig  valt  onder 
het  bedenkelijke  woord  kunst  en  dat  kleffe  woord  kunstgenot,  komt  neer 
op  een  al  of  niet  getalenteerd  versieren  van  de  nul,  de  geringschatting 
van  het  onderwerp”.  Selfs  Van  Ostayen  voeg  in  sy  definisie  van  die 
poësie  by  dat  dit  ’n  metafisies  geankerde  spel  met  woorde  is,  waarmee, 
vir  my,  natuurlik  meer  as  blote  vorm  bedoel  word.  Jy  weet  die  sóórt 
poësie  wat  hy  graag  geskryf  het.  Vir  my  was  en  is  die  poësie  ’n  integrale 
deel  van  my  eksistensie.  Dis  ’n  manier  van  eksisteer;  dit  put  vir  my  sy 
waarde  uit  sy  korrelasie  met  die  alledaagse  eet-  en  drinklewe,  en  die 
moontlikheid  van  ’n  hoër  bestaan  binne  hierdie  verband.  Vandaar  meen 
ek  kom  die  bloed  en  rouheid.  Ek  kon  nooit  vUeg  nie  of  die  vlees  moes 
saam,  m.a.w.  my  doel  was  om  die  hele  bestaan  saam  op  my  vlug  te  neem. 
Daarom,  dink  ek,  beweeg  ek  stadig.  Ander  mag  haastig  te  perd  opklim 
en  kleims  in  Eldorado  afpen.  Ek  weet  ek  probeer  die  hele  trek,  tot  die 
laaste  wa,  daar  aanbring  so  te  sê.  Jy  weet  wat  ek  bedoel. 

Hoe  dit  my  poëtiese  taak  bepaal?  Dit  maak  dit  vir  my  gevoel  omvat- 
tend,  soos  jy  sien.  Vir  die  estetiese  moet  plek  geruim  word,  maar  ook  vir 
die  etiese  en  die  godsdienstige,  wat  vir  my  in  die  totaliteit  van  die  per- 
soonlikheid  ’n  ewe  belangrike  funksie  vervul. 

Maar  nou  in  aansluiting  hierby,  Sarel:  wat  van  DIE  MUMMIE  af 
gebeur  het,  is  dat  jy  hierdie  rou  realisme  biime  ’n  omvangryker  verband 
begin  belig  het,  soos  ons  nou  die  dag  gesien  het  in  ons  bespreking  van 
Klerk.  Kan  jy  kortliks  wys  hoe  hierdie  proses  jou  vormgewing  raak? 

Ja  ek  dink  wat  ek  so  pas  gesê  het,  het  veral  betrekking  op  my  later 
gedigte.  My  opvatting  is  dat  ’n  mens  die  poësie  soos  ek  gestel  het,  moet 
leef  en  beleef.  Ek  het  nie  daarin  geglo  om  vanuit  ’n  imposante  stmktuur 
of  voorafvervaardigde  filosofie  - as  ek  dit  so  mag  stel : uit  ’n  opslagplek 
'^an  boekekennis  - my  wêreld  op  te  bou  nie,  maar  probeer  om  binne  my 
ervaringsveld  te  skryf,  al  het  dit  aanvanklik  armoedig  gelyk.  Namate 
hierdie  eilande  van  wyshede  wat  ek  ook  in  boeke,  d.w.s.  die  ervarings- 
wêreld  van  ander,  op  ’n  natuurlike  wyse  by  my  eie  ervaring  kon  insluit, 
het  ek  dan  so  probeer  om  my  koninkrykie  se  grenslyne  te  versit.  Dit 
spreek  vanself  dat  ek  soms  ook  as  jong  man  pretensieus  was.  Ek  is  bly  jy 
noem  Klerk  waaroor  ons  nou  die  dag  gepraat  het  omdat  dit  vir  my  ’n 
goeie  voorbeeld  is  van  hoe  hierdie  grenslyne  uitgebrei  het.  Miskien  moet 
’n  mens  ook  nie  van  bewus  uitbrei  praat  nie  omdat  dit  ’n  onbewuste 
groeiproses  was.  Terselfdertyd  illustreer  dit  ook  miskien  beter  as  enige 

geteoretiseer  die  soort  poësie  wat  ek  skryf,  en  miskien  waarom  die  kritiek 
maklik  daaroorheen  lees.  Jammer  genoeg  ontbreek  die  ruimte  vir  ’n  vol- 
ledige  analise.  Jy  weet  die  soort  ding  wat  mnr.  Ted  Harty  nou  die  dag 
met  my  lesing  voor  die  departement  Engels  begin  het,  maar  ek  meen  dat 
ons  tog  die  vemaamste  punte  hier  kan  aanraak.  Ek  wil  dan  ook  daarby 
vra,  waar  ek  nou  hier  oor  my  eie  poësie  gaan  praat,  of  dit  probeer  anali- 
seer  - nou  ja,  daarvoor  ken  jy  my  goed  genoeg  - om  my  nie  van  onbe- 
skeidenhied  te  verdink  nie.  Dit  moet  nou  eenmaal  maar  gedoen  word  hier. 

In  die  tweede  vers  van  Klerk  staan  die  woord  skaamte.  Dis  een  van 
die  emosies  wat  hierdie  ou  klerk  beheers.  Daar  word  ook  genoem  skrik; 
die  patos  word  uitgebeeld  en  daar  is  sprake  van  versoende  walg;  dus  ’n 
hele  kompleks  van  emosies  waarmee  ons  hier  te  doen  het.  Eindelik  rys 
daar  die  hyskraan  waaraan  hy  gekruisig  of  opgehang  sou  word.  Hierdie 
kruis-  en  galgbeeld  spruit  uit  die  skaamte,  want  let  mooi  op;  skaamte 
verberg  skuld.  Skaamte  is  ’n  verbergingsgebaar.  Skaamte  verhul  dus  in 
sy  diepte  die  gang  van  die  hele  gedig  en  bind  van  die  begin  tot  die  einde  - 
die  eerste  vers  is  maar  eksposisie  - die  gedig  as  ’n  afgeronde  eenheid.  Dat 
ons  hier  dus  met  die  sentrale  problematiek  van  die  christen  se  lewe  op 
aarde  en  in  die  stad  te  doen  het,  word  duidelik  uit  die  belang  wat  die  onbe- 
wuste  daaraan  heg  deur  uit  die  hele  materiaalorganisasie  die  kruisiging- 
galgbeeld  reusagtige  afmetings  te  gee  déúr  die  hyskraan  wat  hoog  bokant 
die  stad  verskyn.  Op  hierdie  manier  word  die  gegewens  dus  vir  my  déúr 
die  onbewuste  georganiseer  en  elkeen  sy  regte  plek  in  die  gedig  gegee. 
Die  moeilikheid  met  die  kritiek  is  dat  dit  ’n  verbeeldingstruktuur,  waaiin 
woorde  sinvol  en  gelaai  gebruik  word,  altevol  simplisities  en  oppervlakkig 
lees.  Mens  kan  natuurhk  die  gedig  struktureel  verder  ontíeed  soos  mnr. 
Harty  wat  betekenisvolle  parallelle  in  die  rymstruktuur  ontdek  het.  Ek 
wil  maar  sê  dat  ons,  myns  insiens,  in  dié  soort  gedig  ’n  intellektuele 
emosie  het,  as  ek  my  nou  goed  uitdruk.  Die  insig  in  die  betekenis  van 
die  woord  skaamte  moet  by  die  kruis-  en  galgbeeld  die  ontroering  wek 
wat  anders  verlore  gaan.  Maar  - dit  verg  natuurlik  ’n  intelligente  en  ver- 
beeldingryke  leser. 

Jy  is  ’n  mens  wat  gevoelig  is  vir  die  sosiale  verstotelinge.  Wat  is  jou 
mening  omtrent  dié  opmerking  dat  jy  sosiale  poësie  geskryf  het? 

HuUe  het  dit  sosiale  poësie  genoem,  maar  ek  het  nie  baie  van  die  term 
gehou  nie.  Dit  het  so  gelyk  of  dit  die  “establishment”  aan  die  eenkant 
goed  praat,  of  jy  self  ’n  vetgemeste  kleinburger  is.  Ek  het  verkies  om  dit 
anti-sosiale  poësie  te  noem,  omdat  ek  my  een  gevoel  het  met  hierdie 
figure,  omdat  dit  ook  my  lot  was.  Noodgedwonge  onderwerping  aan  al 

die  domhede  van  die  gevestígde  maatskappy  wie  se  brood  jy  eet,  beteken 
nog  nie  goedkeuring  nie. 

Ek  het  my  een  met  hierdie  mense  gevoel.  Destyds  het  ek  in  die  stad 
gewerk  - as  joemalis,  later  as  nuusredakteur  by  die  SAUK,  nagskofte 
ook.  Bedags  het  ek  dikwels  in  die  stad  rondgedwaal  - die  parke,  die  ou 
Unie-terrein,  Joubertpark,  die  kafees,  met  alle  soorte  mense  gesels,  boe- 
melaars,  prostítute  . . . 

Dit  kan  ’n  mens  in  jou  poësie  van  die  tyd  sien.  Ek  dink  jy  is  tot  vandag 
miskien  ons  enigste  - om  dit  in  die  mooi  Hollandse  uitdrukking  te  stel  - 
asfaltslenteraar.  Ek  het  die  opmerking  gelees  dat  jou  poësie  wat  handel 
oor  diegenes . . . d.w.s.  die  „under  dog”  in  DIE  MUMMIE,  perspektíef 
mis,  m.a.w.  as  ek  reg  verstaan,  beteken  dit  dat  die  rouheid  te  fel  aandoen 
sonder  dat  daar  ’n  agtergrond  is  wat  dit  ’n  ruimer  vatbaarheid  gee.  Is  dit 
vir  jou  ’n  probleem,  ’n  geldige  beswaar?  Wat  van  Kaartverkoopster, 
Florence  uit  ARGEKROBAAT,  die  enigste  gedig  oor  hierdie  onderwerp 
in  die  digbundel? 

Hennie,  hierop  kan  ’n  mens  miskien  met  spitsvondigheid  antwoord 
deur  te  sê  dat  die  perspektíef  of  agtergrond,  of  gebrek  daaraan,  miskien 
nie  net  by  die  digter  berus  nie  maar  ook  by  die  leser.  As  ’n  man  daar 
niks  in  sien  nie  kan  jy  beswaarlik  iets  aan  hom  doen.  In  essensie  dink 
ek  tog  is  dit  wáár  dat  jy  twee  partye  het  wat  gemoeid  is  by  ’n  gedig  - die 
skrywer  en  die  leser.  Maar  wat  DIE  MUMMIE  se  gedigte  betref,  wil  ek 
dan  tog  hier  sê  dat  daardie  perspektíef  of  agtergrond  daar  m.i.  wel  is.  Wat 
van  die  hele  mens-problematíek?  Die  tema  van  die  mens  as  ’n  monster- 
agtíge  God-dier-wese  wat,  soos  jy  self  weet,  tog  deur  hierdie  werk  loop? 
Dit  is  tog  duidelik  dat  ’n  gedig  soos  Temmer  bv.  daama  verwys;  ook  die 
Gebed  om  die  einde,  die  pogings  om  die  spanning  met  die  godsdiens,  die 
kuns,  met  die  eet-  en  drinklewe  op  te  los  en  daamaas  die  dood,  die  ouder- 
dom,  armoede,  verdriet,  verwaning,  totdat  ons  uitkom  tot  by  die  afsigte- 
like  konglomoraat  wat  die  papegaaimens  geword  het,  en  die  uiteindelike 
besef  dan  van  die  onoplosbaarheid  van  hierdie  hele  probleem  in  die  títel- 
gedig  Die  Mummie.  Kyk,  ’n  digter  gee  in  sy  poësie  tog  mos  maar  sema- 
fore.  Hy  is  mos  doofstom.  As  die  vertolker  nie  verstaan  nie,  wat  kan  die 
digter  daaraan  doen?  Dit  is  mos  juis  die  wese  van  die  poësie  dat  hy  sug- 
gereer  deur  beelde,  deur  aanduidings  soos  die  Duitser  sê:  „BiIde, 
Kiinstler,  rede  nicht!  ” 

lemand  moet  daardie  ding  dekodeer.  Die  verband  moet  opnuut  gesoek 
word.  Soos  Huygens  gesê  het:  „Dicht  behoeft  wat  vertolks.”  Dit  is  juis 
die  ding!  Wat  kan  die  digter  daaraan  doen? 

Ek  kry  so  die  gevoel  dat  jou  huidige  poësie  volgens  ’n  sekere  vooroor- 
deel  beoordeel  word.  Ek  herinner  my  dat  eenmaal  so  half  geringskattend 
na  jou  poësie  verwys  is  omdat  dit  nie  gemeet  sou  kon  word  teen  ’n  groter 
stelsel  van  waardes  nie.  Het  jy  jou  hierdie  hegeliaanse  gedagtegang  aan- 
getrek,  in  die  begin  altans?  Wat  dink  jy  van  hierdie  kriterium?  Wat  is 
die  gevare  hieraan  verbonde?  Wat  is  joú  kriterium  wat  jy  vandag  miskien 
hierteenoor  kan  stel? 

Hennie,  ja,  ek  het  my  destyds  maar  daaraan  getroos  dat  my  gevoel  van 
deemis  met  my  medelyers,  my  medesterflinge  in  hierdie  ou  lewe  geen, 
soos  die  Hollander  dit  eenmaal  gestel  het,  fabriek  om  jou  buik  nodig  het 
nie.  Dit  was  die  spontane  uitvloei  van  menslikheid,  en  vir  my  is  dit  die 
fondamentsteen  waarop  ons  wêreld  rus.  Dit  is  die  liefde.  En  al  het  ons 
alle  ander  waardes  en  dit  nie,  is  ons  nog  verlore.  Ek  het  daardie  gedigte 
geskryf  soos  Goldsmith  gesê  het:  „Pity  gave  ere  charity  began”.  Ek  dink 
hier  byvoorbeeld  ook  aan  Van  Gogh  se  deerais.  Ek  glo  nie  daar  val  verder 
te  redeneer  oor  hierdie  spontane  deemis  wat  in  woorde  omgesit  is  nie. 

Wat  jou  ander  vrae  betref,  ek  dink  ek  sal  probeer  om  dit  so  tussendeur 
te  beantwoord.  Miskien  moet  jy  maar  net  verder  gaan,  dan  kom  ons 
daarby.  Teen  die  Hegeliane  het  ek  my  met  Schopenhauer  gaan  troos! 


Jy  het  met  ARGEKROBAAT,  alreeds  beginnende  by  DIE  MUMMIE, 
uitmuntend  daarin  geslaag  om  die  problematiek  binne  ’n  universele  ver- 
band  vorm  te  gee.  ’n  Mens  dink  hier  aan  die  aangrypende,  Die  Mummiey 
die  gedig,  en  Kentaur,  twee  gedigte  waarin  jy  antieke  gegewens  omge- 
vorm  het.  Hoe  het  dit  gebeur  dat  jy  skielik  oorgeslaan  het  na  ’n  vollediger 
siening  van  die  lewe?  Of  laat  ek  dit  so  stel:  In  teenstelling  met  GROU 
MURE  en  DIE  ARBEIDER  waar  die  lewensubstraat  oorweeg,  kom  jy 
hier  met  iets  na  vore  wat  direk  te  doen  het  met  die  lewensvorm,  ’n  soeke 
na  ’n  verkláring.  Of  is  hierdie  oorskakeling  maar  oënskynlik  so? 

Ek  meen  wat  gebeur  het,  was  dat  wat  ek  in  DIE  ARBEIDER,  en 
daama  in  die  min  of  meer  mislukte  bundels  INKEER,  DIE  SWYENDE 
GOD  en  GROU  MURE  probeer  sê  het,  tot  ’n  groter  sintese  gegroei  het 
in  DIE  MUMMIE  en  in  ARGEKROBAAT.  In  die  ander  bundels  was 
dit  in  disparate  vorm.  Daarom  het  die  poësie  ook  dikwels  nie  genoeg 
resonans  gehad  nie.  In  DIE  MUMMIE  dink  ek,  het  die  twee  pole  begin 
verenig,  maar  deur  hulle  bymekaarkom,  het  hulle  tot  ’n  heftige  botsing 
oorgegaan.  In  die  vorige  bundels  het  hulle  nie  ontmoet  nie.  In  ARGE- 
KROBAAT,  dink  ek,  het  die  Arbeider  ’n  „verhewe”  werker  geword  aan 
’n  hoër  bestemming.  Ek  dink  dit  is  nie  oninteressant  nie. 

Kyk,  bv.  na  al  die  gereedskapbeelde  waarvan  die  betekenisvolste  gedigte 
hier  vol  is.  Woorde  soos  gereedskapkis,  moersleutels,  sweis,  soldeer,  graaf, 
skip  met  ’n  goed  toegeruste  woord,  bobbejaansleutel,  ruimteskip,  elektri- 
siteit,  huisbou,  almal  arbeidersterme.  Dus,  wat  skynbaar  gebeur  het,  vol- 
gens  my  gevoel,  is  dat  die  vroeëre  geïntigreer  is  in  ’n  ander  siening  van 
die  lewe  en  dat  mens  tog  met  daardie  kritikus  in  ’n  mate  moet  saamstem 
dat  dit  hier  wel  in  ’n  ander  stelsel  van  waardes  geïntegreer  is.  Ek  is  ’n 
bietjie  bang  om  te  sê  ’n  hoër  stelsel,  omdat  die  liefde  vir  my  medemens 
vir  my  die  hoogste  waaraan  ek  kan  dink,  verteenwoordig,  die  altyd  bly- 
wende  is.  Ek  sou  Jiewer  sê:  ’n  ander  stelsel.  Nou  ja,  oor  die  algemeen 
sal  ’n  mens  miskien  kan  sê  dat  „the  amount  of  material  integrated”  hier 
meer  geword  het  en  dus  in  die  algemeen  miskien  ’n  groter  wêreld  verteen- 
woordig . . . Miskien  moet  die  gedagte  in  daardie  rigting  gaan.  Maar  ek 
weet  nie  of  dit  bepalend  is  vir  die  gehalte  of  kwaliteit  nie.  Maar  goed. 
Ek  dink  dit  is  min  of  meer  wat  daar  in  feite  gebeur  het. 

Daar  bestaan  die  mening  oor  ARGEKROBAAT  dat  jy  met  hierdie 
digbundel  geen  ontwikkeling  toon  nie.  Is  dit  so?  Hoe  sal  jy  onderskei 
tussen  DIE  MUMMIE  en  ARGEKROBAAT? 

Hennie,  as  ek  nou  wil  spitsvondig  wees  dan  kan  ek  sê  dat  dit  die  kritiek 
is  wat  geen  ontwikkeling  toon  nie.  DIE  MUMMIE  en  ARGEKROBAAT 
- miskien  moet  ek  na  jou  opstel  in  hierdie  uitgawe  verwys,  maar  ek  dink 
tog  ek  het  alreeds  met  wat  ek  hier  van  te  vore  gesê  het,  in  hoofsaak  die 
verskil  aangetoon.  Stem  jy  nie  saam  nie? 

Ek  het  al  die  mening  gelees  dat  jou  ARGEKROBAAT  aan  ’n  woord- 
rykheid  ly.  As  ons  sou  aaimeem  dat  dit  op  die  vreemde  elemente  dui,  wat 
is  jou  antwoord  hierop? 

Weer  meen  ek,  ek  moet  vra  dat  die  leser  jou  artikel  oor  ARGEKRO- 
BAAT  lees.  Ek  wil  net  daarop  wys  dat  hierdie  vreemde  woorde  dikwels 
deel  word  van  ’n  mens  se  woordeskat  wanneer  jy  daagliks  daarmee  om- 
gaan  en  wanneer  dit  so  intens  betrek  is  in  jou  eie  wêreld.  Dat  die  bundel 
woordryk  is,  dit  vind  ek,  nou  ja,  onsin.  Die  vreemde  woorde  het  meesal 
te  make  met  die  argetipiese  beelde  wat  in  die  historiese  bewuste  tevoor- 
skyn  kom.  Die  persoonhke  onbewuste  bied  nie  hierdie  probleem  nie;  kyk 
bv.  daardie  reeks  van  die  argeologie  waar  ek  meer  met  die  persoonlike 
bewuste  besig  is.  Ek  dink  dit  was  onvermydelik,  nie  alleen  as  aanduiding 
van  die  vreemde  wêreld  wat  ons  almal  in  ons  omdra  nie,  maar  ook  omdat 
daar  eintlik  geen  substituut  voor  is  nie.  Kyk  nou  woorde  soos  tattoe  - wat 
die  stabiliteit,  die  ewige  stabiKteit  aandui,  die  makeroe,  die  heilige  mens. 
Dit  is  spesifieke  dinge.  Ook  om  die  kleur  van  die  werk,  sou  ek  dit  nie 

graag  wou  verander  nie.  Soet  en  Min,  verder,  is  die  name  van  die  bose 
en  die  verheerlikte  god,  en  ek  kan  tog  nie  anders  as  om  hulle  by  name 
aan  te  dui  nie.  So  bv.  ook  nog  Eset,  Isis,  Ce  Acall,  die  verheerlikte  vorm 
van  Quetsalcoatl,  waar  ek  die  verskeuringservaring  in  intense  vorm  in  my 
lewe  deurleef  het,  en  toe  in  die  mitologie  hervind  het.  Jy  weet  - daardie 
ou  bekende  frase : die  ontogenese  is  die  epitome  van  die  filogenese  (d.w.s. 
die  persoonlike  ontwikkehng  weerspieël  die  soort  ontwikkeling). 

Wat  ek  ervaar  het,  daaroor  het  ek  begin  skryf.  As  ek  nie  oortuig  was 
van  die  rol  wat  die  historiese  onbewuste  speel  in  ’n  mens  se  lewe  nie,  en 
uit  die  universele  ondergrond  van  die  siel  vir  my  het  die  essensiële  waar- 
heid  te  voorskyn  gekom,  sou  ek  dit  natuurlik  nie  gedoen  het  nie. 

Nou  ’n  moeiliker  vraag.  Wat  is  die  betekenis  van  ARGEKROBAAT? 
En  as  jy  dit  kan  beantwoord,  hoe  voel  jy  jou  verdere  ontwikkeling  aan? 

Ek  dink  nie  dit  is  so  moeilik  nie.  Die  Mitologiese  gedigte,  wat  vir  my 
eintlik  die  essensie  is  van  ARGEKROBAAT  handel  oor  hierdie  ervaring : 
dat  ek  ingesien  het  dat  die  hele  stryd  in  die  lewe  basies  gaan  om  die 
bose  en  goddelike.  Soet,  Tifoon,  die  bloedesel,  is  die  Bose.  Die  god  word 
deur  hom  gedood  en  hérrys  na  die  gees  - dit  kry  jy  in  Ce  Acall.  Dit  is 
die  oerstryd  tussen  lig  en  donker.  So  is  die  mens  se  stryd,  my  eie.  Die 
dood  van  die  Bose,  die  vlees,  die  luste  en  die  heropstanding  na  die  gees. 
Jy  onthou  daar  in  die  Papie  het  ek  dit  ook  probeer  stel  in  „gewone” 
beelde.  Hierby  word  die  poësie  ingetrek.  Jy  sien  dus  dat  die  mummie- 
gedagte  hier  verder  ontwikkel,  nie  waar  nie?  Ek  dui  maar  baie  sketsmatig 
en  simplisties  daardie  proses  hier  aan.  Ek  besef  dat  my  poësie  waarin  ek 
geslaag  het  (en  ek  hoop  dit  het  soms  wel  geslaag)  nie  horisontaal  nie  maar 
vertikaal  hier  in  DIE  MUMMIE  begin  ontwikkel  het,  en  dat  dit  deur 
eksegese  ontgin  moet  word.  Hier  kom  ek  weer  terug  daarop  dat  hierdie 
poësie  vertolk  moet  word;  jy  moet  iemand  hê  wat  die  verbande  kan  aandui 
omdat  die  digter  uiteraard  dit  nie  kan  doen  nie,  omdat  hy  alleen  met 
tekens  werk;  ook  wat  die  strukturele  aspekte  betref,  juis  omdat  ek  dink 
dat  dit  nie  so  op  die  oppervlakte  lê  nie.  Dit  het  my  getref  dat  jy  bv.  in 
jou  opstel  na  Pre-historie  verwys.  Ek  is  bly  dat  jy  op  die  funksionaliteit 
van  die  rym  wys,  want  dit  is  glo  een  van  die  dinge  wat  my  ten  laste  gelê 
word.  So  sal  ek  bv.  intensiewe  positiewe  ondersoek  in  hierdie  rigtíng 
verwelkom  maar  dan  deur  iemand  met  verbeeldingskrag.  Ek  het  self  nou 
die  aand  na  die  eerste  gedig  in  ARGEKROBAAT  gaan  kyk.  En  ek  is 
seker  daarvan  dat  die  onbewuste  met  ’n  betekenisvolle  spel  in  daardie 
rymwoorde  in  die  organisasie  van  die  gedig  besig  was,  maar  daaroor 
swyg  ek  maar.  ’n  Struktuuranalise  moet  myns  insiens  nie  alJeen  lei  tot  ’n 

begrip  van  die  poësie  as  woordkuns  nie,  maar  tot  ’n  verklaring  van  die 
tematologie  kom,  want  ek  glo  dat  alle  poësie  wat  sy  sout  werd  is  ’n  bood- 
skap  bevat.  Dit  bly  mynsinsiens  nog  die  utile  dulci  van  Horatius. 

Waar  voorbeeld  sterker  as  voorskrif  is,  kan  ons  maar  gaan  kyk  na 
Dante,  Shakespeare,  Vondel,  Goethe  om  ’n  paar  van  die  grootstes  te 
noem. 

Jy  vra  oor  my  verdere  ontwikkeling.  Ek  dink  . . . dit  moet  mens  maar 
laat  in  die  skoot  van  die  toekoms. 

Ja.  Miskien  hierby  - wat  van  ander  kunsvorme  hiema?  Ek  dink  nou 
bv.  aan  jou  Noag  wat  onlangs  uitgesaai  is  oor  die  radio  en  weet  nie  of  jy 
daaroor  nog  iets  wil  sê  nie. 

Ja.  Ek  voel  my  aangetrokke  tot  die  radiodrama.  Destyds  toe  ek  by  die 
SAUK  was,  het  ek  jare  lank  net  dramas  vertaal.  Jy  weet  onder  andere 
Ibsen,  Racine,  Moliére,  Chekov,  Gogol,  Arthur  Miller  ens.  Ek  leef  in  die 
drama  maar  - ja,  die  probleem,  Hennie,  is  die  tyd  . . . geleentheid  . . . 

Is  dit  nou  vir  jou  moontlik  om  te  sê  wat  jou  nou  al  vir  byna  dertig 
jaar  láát  voortgaan  om  te  skep? 

Ek  vra  my  af  wat  jou  beweeg  om  my  dié  vraag  te  stel.  Dit  móét  bete- 
kenisvol  wees,  maar  ek  vind  dit  meteens  onmoontlik  om  daarop  ’n  rasio- 
nele  antwoord  te  gee.  Dit  lyk  soms  luguber.  Miskien  kan  ek  in  ’n  beeld 
probeer  antwoord.  Wat  laat  ’n  man  ’n  volle  dertig  jaar  lank  deur  die 
woestyn  trek?  Op  soek  na  ’n  woonplek  met  water,  of  na  die  vryheid? 

Wat  stel  jy  jouself  voor  probeer  jy  eindelik  sê? 

Wat  ek  uiteindelik  wil  sê  meen  ek  is : God  skenk  my  U heerlikheid. 

Is  daar  moontlik  so  ’n  einde  vir  jou,  sê  maar  soos  in  die  geval,  ek  dink 
nou  maar  aan  die  poësie  van  ’n  Gossaert  wie  se  poësie  tot  ’n  einde  gekom 
het?  Is  daar  só  ’n  einde  in  sig? 

Ek  neig  na  die  mistiek  en  ek  weet  nie  wat  die  toesakkende  ouderdom 
sal  bring  nie.  ARGEKROBAAT  is  reeds  ’n  lang  smal  skag  met  sy  skatte 
ondergronds.  Miskien  sal  ek  na  die  oppervlakte  gaan,  maar  ek  weet  nie. 
Sterf  mens  nie  die  dinge  af  nie? 

Mag  ek  by  hierdie  onderhond  ten  slotte  nog  dit  voeg  omdat  dit  my 
gevoel  uitdruk,  waar  ek  miskien  my  eie  basuin  te  hard  geblaas  het: 

„Je  me  confesse  un  poete,  ni  pur,  ni  - je  l’espére  trop  impur,  mais 
engagé . . .” 

Freda  Plekker 


ONTWAKING  IN  THAILAND.  1969 

Nog  skuffelend  in  skadu’s  van  weemoed 
my  dagbreek 
o oosterling  in  grys 

moeisaam  roer  jy  en  stadig  luister 
na  ’n  lug  soos  ’n  boom 
vol  teeplukkervoëls 

en  daama  die  skielike  son 

die  rylopervinger 

wat  dreigend  na  vorentoe  wys 

en  onder  die  gewig  van  my 

lyf  my  geheue 

die  steier  van  my  skaduwee. 

LOTUS,  WEEN  JY  OOK  WIT? 

Hier  moes  uit  my 
(soos  jy,  soos  jy) 

uit  roesbruin  waters  om  die  hart 

die  wit  wete  van  die  suiwerte  ontwaak 

dat  ek,  soos  jy,  soos  jy, 

moet  hoofdelik  blom  en  lelieblank 

al  het  my  wortels 

in  slym  soos  twyfel  soekgeraak 

waar  ek 

(soos  jy,  soos  jy) 

die  bitter  bid  bewaar 

in  hongerdrif  se  glinstertwis 

in  kabbeling  se  donker  spot 

wat  tot  gekelkte  lig  moet  groei 

wit  drinkglas 

vir  God’s  duistemis. 

Verdwaal 
soos  die  nag 
in  ’n  plantasie 
van  sterre 

waar  oë  was 
haal  nou 
net 

robots  asem 

waar  voete  was 

wandel 

wit 

kieries 

waar  woorde  was 
groei 

geil  en  gil 
’n  graspol  stilte 

waar  vingers  was 
sweer 

aalmoese  sonder 
oksels 

en  my  dae  tuimel 
sonder  ingewande 
en  my  dae  tuimel 
in  stilte 

yl  en  deursigtig 
soos  pasgebore  visse. 

H.  J.  Schutte 

S,],  Pretorius:  ’n  Meer-as-digterlike  herstel 

’n  Inleiding  tot  ARGEKROBAAT 


ARGEKROBAAT  volg  op  DIE  MUMMIE  EN  ANDER  GEDIGTE 
van  1963.  Dit  vorm  ’n  sinvolle  voortsetting  van  die  problematiek  en  te- 
matiek  van  sy  voorganger.  Opvallend  is  die  aksentverskuiwing  in  die 
digter  se  houding  wat  met  ARGEKROBAAT  intree. 

Die  sleutelgedig  Die  mummie  het  op  ontstellende  wyse  aangekondig 
dat  die  mens  in  sy  aardse  lewe  en  strewe  vássit,  dat  die  „hoogste  vlugte” 
net  maar  weer  sinsbegogeling  word.  Hierdie  idee  word  finaal  beldink, 
skynbaar  „onbewoë”  uitgesê  deur  die  onmenslike  versreël : ” (geluk  is)  in 
die  kille  stilte  van  ’n  klip”.  In  ’n  ander  gestalte  Die  papegaai  lui  hierdie 
uitkoms  so:  „nie  om  te  vlieg  my  doel  nie  maar  om  af  te  koel”.  Agter 
hierdie  houding  wat  skering  en  inslag  vorm  in  DIE  MUMMIE,  skuil 
daar  egter  ’n  opgekropte  bitterheid:  agter  die  digter  se  (byna)  mihtante 
verklarings  is  ’n  intense  ontevredenheid  aan  ’t  oplaai  oor  alle  hoop  op  ’n 
metafisies  beter  lewe  wat  telkens  gefnuik  word  voor  ’n  opdringende,  ewe- 
eens  inherente  aardsheid  (vgl.  Kentaur). 

Met  hierdie  gedagtes  gaan  die  leser  ARGEKROBAAT  tegemoet.  Gaan 
(kan!)  ’n  oplossing  gevind  word  in  hierdie  dualisme?  Sal  die  digter  nou 
opgaan  in  ’n  momenteel  aardse  ervaring  wat  hy  so  sterk  voorgehou  het 
in  Goeie  raad  en  Gilgamesj'?  Maar  Ig.  houding,  besef  mens,  is  eerder  ’n 
gepretendeerde  oplossing,  dus  ook  in  negatiewe  terme:  die  digter  berus 
in  dit  wat  hy  móét  aanvaar,  maar  waaroor  sy  diepste  self  ongelukkig  is. 
So  bv.  in  Kind  aan  ouer  waar  die  ouer  verwyt  word  van  „die  onnosel 
storie”  waarmee  sy  die  kind  „opgestop”  het,  wat  meegebring  het  dat  die 
kind  soveel  „sinsvreugdes”  moes  ontbeer,  is  die  slotindruk  tog  die  van 
impasse.  As  die  digter  sou  waag  om  dit  te  kies  wat  hy  nou  so  voorstaan, 
sal  daar  noodwendig  ’n  breuk  tussen  hom  en  sy  verlede  ontstaan,  wat 
eindeUk  dus  in  die  weg  sal  wees  van  ’n  gehele  menssiening.  En  hoe  om- 
vangryk  die  probleem  op  hierdie  stadium  was,  word  duidelik  in  die  digter 
se  blatante  verklaring  dat  hy  nêrens  ’n  „outentieke  teks”  kon  vind  nie. 

dat  „dieselfde  eeu-ou  snert  herhaal  (word)  en  ewe  idioties”  (Mislukte 
vorser).  Maar,  en  ons  kom  nou  nader  tot  ’n  formulering  van  die  grond- 
toon  van  ARGEKROBAAT,  het  die  digter  hier  nie  ’n  voortvarende  oor- 
deel  uitgespreek  nie,  wat  beteken : ’n  kru  benadering  van  die  ingewikkelde 
bestaansvraagstuk?  Sake  soos  hierdie  kan  nie  van  buite  soos  hulle  aan  ons 
verskyn  beoordeel  word  nie,  maar  veronderstel  ingewyde  kennis  wat  die 
mens  met  meer  huiwering  laat  praat.  Langs  hierdie  weg  word  die  balans 
met  die  verlede  herstel. 

Oppervlakkig  beskou,  sluit  sekere  Europese  gedigte  {Notre  dame  de 
Parisy  ’s-Hertogenbosch  en  Italiaanse  reis)  direk  aan  by  die  vertwyfeling, 
verbittering  en  ontgogeling  van  DIE  MUMMIE.  In  hierdie  dekadente 
dampsfeer  kom  dit  teenswoordig  voor  of  die  liggaam  tans  oor  die  siel 
gaan  triomfeer.  Maar  hoewel  hier  sprake  is  van  terugleuning,  neem  dit 
ander  betekenis  aan  binne  die  verlegde  waardesisteem  van  ARGEKRO- 
BAAT.  A1  is  die  ervaring  tans  hoe  donker,  gesluierd  (vgl.  Illusie),  bestaan 
daar  tog  die  hoop  op  uitkoms,  al  is  dit  dan  eers  in  die  dood.  In  werklik- 
heid  is  daar  daarom  ook  geen  oplossing  in  die  lewe  nie;  al  wat  hier  gebeur, 
is  die  ontwykende  voorspieëling  daarvan,  as  „onvervulling”  soos  dit  in  die 
gedig  Uit  die  aat  lui.  Hierdie  vlug  „deur  holtes  van  my  dodestad”  (vgl. 
weer  eens  Illusie)  word  dalk  nog  die  plek  van  herrysenis.  Waarop  dit  alles 
sinspeel,  sal  hieronder  verduidelik  word. 

In  Papie  word  uitgebeeld  hoe  die  herlewenis  uit  die  dood  plaasvind. 
Dit  word  voltrek  deur  ’n  „natuur-gebalsemde”  wesentjie.  As  sodanig  lyk 
dit  asof  dit  die  teenhanger  vorm  van  Die  mummie.  In  Ig.  gedig  gaan  dit 
om  ’n  deur  die  mens  gebalsemde  figuur  wat  na  baie  honderde  jare  vir  die 
huidige  toeskouer  nog  geen  transformasie  ondergaan  het  nie;  inteendeel, 
wat  oorgebly  het,  is  ’n  afsigtelike  verskyning  wat  slegs  kan  dui  op  die 
menslike  verganklikheid.  As  dit  die  hele  waarheid  sou  wees,  dan  het  die 
digter  hom  nou  gewend  tot  ’n  soort  natuurmistiek,  wat  egter  sou  mee- 
bring  dat  hy  die  probleem  waaroor  dit  eintlik  gaan,  die  bestendiging  van 
die  menslike  lewe,  ontduik  het.  Maar  dit  is  nie  die  geval  nie,  want  onder 
die  oppervlakte,  deur  die  beelding  heen  waardeur  die  herlewenis  aangedui 
word,  is  daar  sinspelinge  wat  hierdie  ontwaking  binne  die  konteks  van 
Die  mummie  betrek. 

Die  „labirint”-  en  „hemeldans”-beelding  hier  word  nie  toevallig  ge- 
bruik  nie,  maar  refereer  na  ’n  ander  wêreld  vreemd  aan  hierdie  natuur- 
gegewe.  Ons  het  nl.  verwysings  na  die  antieke  wêreld  van  die  Egiptenare, 
Grieke  en  Romeine  waardeur  o.a.  die  misterie  van  die  dood  voorsteUen- 
derwys  belééf  is.  Ter  verduideliking  die  volgende:  volgens  die  legende 
van  Teseus  het  hy  die  minotourus  in  die  sentrum  van  die  labirint  gaan 

doodmaak,  waama  hy  in  5,teengestelde  trant”(!)  uit  die  labirint  uit  be- 
weeg  het,  waardeur  hy  prototipe  geword  het  van  diegene  wat  die  dood 
oorwin  het;  later  is  hierdie  voorstellingswyse  vervat  deur  die  Romeine  in 
hulle  „ludus  Troiae”;  hoogs  interessant  is  dit  dat  die  Christene  in  die 
Middeleeue  hierdie  simboliek  op  huUe  beurt  voortgesit  het  in  die  mosaïek- 
labirinte  binne  die  katedrale  as  Christus  nou  die  duiwel  om  die  lewe 
bring’).  Hiermee  het  ons  dus  ’n  argetipiese  voorstelling.  Die  digter  be- 
nader  weer  die  wêreld  van  Die  mummie.  Maar  nou  teken  hy  dit  van 
binne-af  uit. 

Inderdaad  kan  die  grondtoon  van  ARGEKROBAAT  omskryf  word  as 
misterie.  Die  gewoon  menslike  oog  is  hier  ontoereikend,  eintlik  mislei- 
dend,  soos  ons  in  Die  mummie  sien  gebeur  het.  Wat  nodig  is  om  ’n  deur- 
gang  na  die  onsienlike  te  verkry,  is  ’n  verskerpte  en  sensitiewe  sintuig. 
In  V erduideliking  word  hierdie  proses  voorgelig.  Dit  beteken  eerstens, 
op  letterlike  vlak,  dat  in  hierdie  wêreld  van  die  blinde(!)  „die  verhewe 
skrif  se  doel  / onthul  (word)  aan  dié  alleen  wat  voel”.  Meer  nog:  „ver- 
hewe”  spreek  ook  op  ’n  hoër,  simboHese  vlak;  deur  hierdie  „voel”  word 
die  ervaarder  nie  slegs  bewus  van  ’n  objektiewe  bestaan  nie,  maar  kan 
dit  „een  oomblik”  van  transendentale  insig  word,  waardeur  die  ervaarder 
dus  ontruk  word  uit  die  benouende  grense  van  sy  liggaam.  Dit  gebeur 
werklik  dan  ook  in  Die  hansworsie  soos  veral  duidelik  word  uit  die  ge- 
bruik  van  „verhewe”  hier.  Tiperend  vir  die  akuutheid  waarmee  die  ánder 
werklikheid  voorgevoel  word,  is  dat  dit  gesoek  moet  word  omdat  dit  uiters 
ontglipbaar  is.  In  hierdie  verband  kan  gelet  word  op  die  funksie  van  die 
rym  om  hierdie  toedrag  te  releveer,  bv.  in  die  versreëls : „sy  kop  in  elke 
voet  se  hol-/te,  of  hy  so  sy  smart  kan  stuit . . .”  Die  eienaardige  enjambe- 
mentsvorm  hier  bring  ’n  snel  verskuiwende  effek  teweeg;  die  eerste  vers 
wat  nog  heweging  wil  suggereer,  slaan  direk  hiema  om  in  rus,  waarmee 
dit  dus  tegniese  middel  word  waardeur  die  beginsel  van  soek-en-vind(-en- 
soek)  met  één  slag  uitkristalliseer. 

Die  belewenis  van  die  misterie  word  egter  nie  altyd  so  tradisioneel 
beleef  soos  in  Die  hansworsie  nie.  Plaas  hierteenoor  Clown  met  balle,  ’n 
gedig  wat  wel  oor  ’n  soortgelyke  onderwerp  handel,  maar  waarin  die 
eksperimentele  hoedanigheid  oorheers.  En  dit  is  so  omdat  hier  nuwe  ter- 
reine  betree  word,  óók  omdat  hier  uiteenlopende  terreine  in  verband  met 
mekaar  gebring  word,  waardeur  die  digter  in  ’n  groter  mate  outentisiteit, 
wetenskaplikheid  verkry.  Daar  is  eerstens  die  verwysing  na  die  bekende 
terrein  van  die  hteratuur  (die  „glansende  kiemsel”  wat  Vastdijk  se  be- 
kende  werk  in  gedagte  roep),  na  die  minder  bekende  gebied  van  die 
Boeddhisme  (die  „mistieke  8”  hier,  die  agtvoudige  weg  na  Nirvana),  en 

dan  (sáám  hiermee)  die  moeilike  verwysings  van  die  kemfisika  (een  van 
M.  Gell-Mann  se  boeke  het  die  veelseggende  titel:  THE  EIGHT- 
FOLD  WAY:  A THEORY  OF  STRONG  INTERACTION  SYM- 
METRY . . .).  Om  enigsins  beter  te  begryp  wat  hiermee  bedoel  word, 
haal  ek  aan  wat  in  THE  SCIENTIST  staan: 

When  Gell-Mann  and  Ne’eman  proposed  thdr  eightfold  way,  physioists  al- 
ready  suspected  that  atomic  particles  were  somehow  related  to  each  other  - that 
perhaps  they  had  evolved  from  a common  origin,  just  as  animals  evolved  from 
some  common  primordial  ancestor.  But  before  Darwin  could  conceive  his  bio- 
logical  theory  of  evolution,  earlier  men  first  had  to  classify  animals  into  spedes 
according  to  resemblances  and  differences.  A similar  classification  was  needed 
for  nuclear  particles,  and  this  was  offered  by  the  eightfold  way'). 

Wat  die  fisici  vermoed  het,  is  dat  daar  ’n  orde  in  die  „overbimdance 
of  the  particles”  bestaan  en  „that  the  order  might  lead  to  vital  secrets 
about  the  origins  and  the  nature  of  the  universe”').  Wat  die  digter  waar- 
skynlik  hier  aangegryp  het,  is  dat  die  fisici  ook  worstel  met,  sal  ons  sê, 
’n  metafisiese  verklaring  van  die  materie.  Hiermee  wou  ek  dus  slegs  ’n 
aanduiding  verskaf  waarvolgens  hierdie  ryk,  „gotiese”  gedig  ondersoek 
kan  word.  Ek  meen  ’n  mens  sal  hier  kan  aantoon  hoe  die  stoflike  be- 
vangenheid  óórspring  na  die  bevryding  van  die  gees,  dat  dit  eintlik  slegs 
deur  die  „Groot  Mag”  afdoende  verklaar  kan  word. 

Verwant  aan  die  hanswors/clown  is  die  akrobaat-figuur  wat  deur  sy 
asemrowende  kundigheid  ’n  brug  bou  tussen  tyd  en  ewigheid  (waaroor 
alreeds  in  DIE  MUMMIE  besin  is  deur  die  gedig  Akrobatiek).  Hierdie 
figuur  maak  eweneens  ’n  meer-as-gewoon-menslike  verskyning.  In  hier- 
die  verband  moet  mens  let  op  Aan  ’n  banggeworde  akrobaat.  Sy  taak 
word  vir  hom  sy  noodlot : slaag  hy,  dan  ervaar  hy  iets  bomensliks;  misluk 
hy,  is  hy  waarskynlik  ,,’n  lewenslange  invalide”,  dus  iemand  wie  se  „rol”, 
ironies,  ’n  ander  wending  neem.  ’n  Ander  figuur  waarin  die  strewe  na 
die  bevryding  van  tyd  en  plek  vergestalt  word,  vind  ons  in  die  gedig 
Don  Quijote.  Daar  word  ingebeur  teen  die  tradisionele  siening,  tot  so  ’n 
mate  dat  die  slotstrofes  tot  iets  aangrypends  en  onverbiddelik  ideaUsties 
uitgroei.  Stel  hierteenoor  in  DIE  MUMMIE  die  gedig  Rosinante  waarin 
die  ideale  kontrasterend-onbereikend  byna  afgetel  word. 

Maar  hierdie  houding  in  ARGEKROBAAT  beteken  nie  ’n  onkritiese 
uitlewering  aan  die  idealisme  nie.  Veelal  getuig  die  ervaring  die  teenoor- 
gestelde.  In  die  historiese  verlede  het  dit  al  gebeur  dat  die  beoogde  idea- 
lisme  kan  omslaan  tot  ’n  nuwe  soort  materialisme,  wanneer  die  „bloed” 
dus  die  toon  aangee  soos  in  Revolusie.  Van  die  Europese  gedigte  moet 
daarom  ook  so  verklaar  word:  die  eens  groots  geestelike  verlede  word 
tans  verdring  deur  die  voor-hand-liggend  laere  drifte  van  die  Uggaam 


14 


(Notre  dame  de  Paris).  Dat  die  digter,  aan  die  ander  kant,  nie  hierdeur 
vasgevang  word,  willoos  daarin  staan  nie,  word  bewys  deur  die  implisiete 
kommentaar  wat  gelewer  word  in  Italiaanse  reis.  Hier  word  deur  ’n  ver- 
wysing  na  die  apokriewe  boek  JUDITH  ’n  oordeel  gevel  oor  die  man 
wat  hom  verslaaf  aan  die  seksuele  lis  van  die  vrou;  binne  hierdie  outen- 
tieke  verband  beteken  dit  dan  die  ontkroning  van  die  man,  hier  veral  in 
etiesgodsdienstige  opsig.  ’n  Gedig  waar  die  bevryding  van  die  gees  in  die 
vooruitsig  gestel  word,  is  Nebukadneser.  Hierin  word  gestel  dat  die  bose 
oorwin  kan  word,  dat  die  mens  tyd  en  genade  gegun  word  om  tot  insig 
te  kom.  In  Paleolitiese  skildery  val  die  klem  op  die  „Dier”  wat  besweer 
is  in  die  prehistoriese  tydperk. 

Die  bundel  staan  in  die  teken  van  die  herstelling,  die  gehéélmaking 
van  die  mens.  Dit  word  in  die  programgedig  gesê  en  kom  weer,  in  nega- 
tiewe  terme,  tot  voltooiing  in  die  slotgedig.  Nie  vemiet  nie  eis  „vermis” 
die  hele  reël  op  in  Figuur.  In  Don  Juan  lui  dit  in  die  slotreël  as  die  „ver- 
miste  beeld”  waama  gesoek  word.  Alvorens  ons  nou  die  waarde  hiervan 
bepaal  en  die  raamwerk  waarbinne  die  herstelling  plaasvind  van  naderby 
bekyk,  moet  duidelik  gestel  word  dat  die  verwysing  na  die  menslike  lig- 
gaam  in  Figuur  nie  toevallig  is  nie.  Hier  word  nie  ’n  abstrakte  ideaal  of 
sisteem  beoog  nie,  maar  om  ’n  herstellingswyse  wat  die  mens  as  méns  sal 
eerbiedig  - daarom  die  religieuse  aard  daarvan  met  so  te  sê  geen  filoso- 
fiese  implikasies  nie.  In  Keuse  stel  die  digter  dit  dat  hy  nie  die  masker 
van  „heldersiendheid”  wil  aansit  nie,  maar  dat  hy  verkies  om  ware 
„aardse  blydskap”  te  ervaar.  Dit  gee  aan  die  poësie  ’n  algemeen  menslike 
allure,  maar  wat  tog  ook  weer  van  ’n  seldsame  konsentrasie  kan  getuig 
soos  in  die  siklus  Maak  insulators . . . Hierdie  verskynsel  hang  saam  met 
die  tweeledige  aard  van  die  bundel:  enersyds  is  daar  die  gedigte  oor  die 
mens-gekeerde  akrobaat/hanswors  met  sy  eienaardighede  (wie  se  hande- 
hnge  egter  metafisies  vertolk  kan  word),  andersyds  die  suiwer  strewende 
argeologiese/argetipiese  gedigte.  Meestal  is  daar  egter  ’n  saamfungering 
van  die  twee  pole  as  eers  die  één  dan  die  ánder  prevaleer.  So  word  in 
Clovm  met  balle  die  clown-aspek  so  te  sê  heeltemal  verdring  deur  die 
suiwer  „verhewe”  spel.  In  Aan  ’n  banggeworde  akrobaat  word  die 
mistieke  aspek  agterweë  gelaat  in  die  versreël:  „Wie  kan  tog  lewe  soos 
’n  mol?”  - maar  dan  slaan  die  handeling  nogtans  op  die  „arge”-pooI! 

Deur  die  appêl  wat  daar  op  die  leser  gemaak  word  in  Figuur,  word 
verwys  na  ’n  vorige  toestand  (vgl. : „AIIeen  die  helfte  van/my  regterhand 
en  wang  / is,  soos  u sien,  nog  soek.”)  Hier  word  m.i.  ’n  beroep  op  DIE 
MUAIMIE  gemaak.  Gebed  van  ’n  voëlverskrikker  het  sy  voorloper  in 
DIE  MUMMIE.  Waar  in  Ouland-voëlverskrikker  die  klem  bly  val  het 

op  die  sinlose  „rittelende  dodedans”,  skemer  daar  deur  die  gebedstoon 
in  e.g.  gedig  ’n  hoopvolle  verwagting.  In  Die  krap  word  dan  ook  verbeeld 
hoe  die  „duistemis”  deel  uitmaak  van  die  patroon  van  die  lewe.  Die 
duistemis  wat  ook  die  pyn  wil  sê,  kan  weer  verklaar  word  as  deel  van  die 
Goddelike  bestel,  soos  saamgevat  in  die  pragtige  2-versreëlgedig  Kana. 
In  Feesgetvaad,  ook  ’n  gedig  hieroor,  is  daar  iets  bitters,  wat  hieruit  voort- 
spruit  dat  die  pyn  in  die  teenswoordige  tyd  nie  so  onmiddellik  aanvaar- 
baar  is  nie. 

Maar  dit  neem  nie  weg  dat  hierdie  bundel  in  die  teken  van  die  verlos- 
sing  staan  nie.  In  Prehistorie  lui  dit  dat  die  „grimlag . . . my  glimlag 
prefigureer”.  Dus  alweer  die  pyn  wat  gesublimeer  word  en  waarin  met- 
tertyd  ’n  sinvolle  patroon  gesien  kan  word,  al  kom  dit  ook  uit  die  oerver- 
lede  soos  in  Argief  II.  Die  dodelike  ems  het  plek  gemaak  vir  die  meer 
speelse,  bevrydende  toon,  wat  al  in  Figuur  aangekondig  word : „my  derms 
ems  (wat)  opgekoek  (is)  / ontbind.”  (Vergelyk  hierteenoor  die  effek  van 
die  metaforiese  beeld  rondom  „derms”  in  Gilgamesj  in  DIE  MUMMIE). 
Mens  kan  in  hierdie  beeld  van  die  „derms”  ’n  sinspeling  op  die  labirint 
sien,  en  veral  dan  m.b.t.  die  bevryding  daaruit,  die  verlos-wees  uit  die 
materiële  gevangenis.  Hierdie  gevoel  van  bevryding  hang  saam  met  die 
speelse  element  wat  begin  deurbreek  in  ARGEKROBAAT  - vgl.  Som  en 
Leon  Knoeller. 

Hoe  S.J.  Pretorius  gestalte  gegee  het  aan  hierdie  nuwe  fase  van  sy 
digterskap  kan  verduidelik  word  deur  ’n  ontleding  van  die  drie  handgrepe 
wat  hy  gebruik  het.  Dit  kan  as  sy  modus  operandi  beskou  word.  Dit  be- 
teken  eerstens  die  mitologies-godsdienstige  aspek,  tweedens  die  argeti- 
piese  motiewespel  en  derdens  die  digter  se  opdieping  van  sy  eie  persoon- 
lik  argeologiese  lewe  wat  kreatiefbiografies  van  aard  is.  Hierdie  drie  hoof- 
motiewe  opereer  nie  noodwendig  los  van  mekaar  nie,  maar  daar  is  soms 
’n  deureenvlegting  van  twee  sulke  hoofmotiewe  soos  in  Anima{muse). 

Die  herstelUng  van  die  menslike  liggaam  in  „Figuur”  (vgl.  ook  die 
verwerking  hiervan  in  Prehistorie  en  Versoening),  kry  reliëf  en  objektiewe 
gestalte  binne  ’n  mitologies-godsdienstige  verband.  Hier  het  die  digter 
veral  gebruik  gemaak  van  die  Osims-mite  van  antieke  Egipte.  Kortliks 
kom  dit  hierop  neer  dat  Osims  deur  sy  broer,  Set,  wat  die  bose  verteen- 
woordig,  vermoor  is  en  in  veertien  stukke  gekap  is.  Sy  suster,  Isis,  (Eset) 
het  dit  weer  versamel,  waarop  deur  ’n  wonderwerking  Homs  gebore  is; 
Homs  wreek  later  sy  vader  se  dood  deur  Set  (Soet)  dood  te  maak.  Uit 
hierdie  mite  het  verskiUende  Osims-misterieë  ontstaan  wat  intens  reh- 
gieus  van  aard  was.  Gedigte  wat  direk  hierop  betrekking  het,  is  Mes  I,  in 
gedeeltelike  opsig  Anima{muse),  Huis  (in  die  slotstrofe  waarvan  daar 

verwysings  is  na  die  wêreld  van  die  mummie),  O hloedesel ...”  en  Ezel 
mijn  bewoner.  Daar  is  ook  verwysings  na  ander  godsdienste  en  mitologieë, 
sodat  ons  in  dieselfde  gedig  ’n  vermenging  kry,  bv.  Huis.  Verskillende 
mitologiese  sisteme  verbeeld  weer  dieselfde  gedagte,  bv.  Mes  II  waar  Ce 
Acall  (die  verheerlikte  vorm  van  die  dooie  God)  afkomstig  is  van  die 
mitologie  van  die  Asteke,  soortgelyk  dus  aan  die  voorstelling  van  Mes  I. 
Hierdeur  verkry  die  herrysenis-gedagte  imiversele  waarde.  So  bv.  ook 
gaan  die  digter  na  die  Hindoeïsme  waar  hy  aangaande  die  sedeleer  ’n 
soortgelyke  opvatting  as  die  Christelike  aantref,  wat  hy  op  ’n  aangrypend 
persoonlike  wyse  beleef  in  Vaarder.  In  die  „swaard  van  taja”  (vgl.  O 
bloedesel . . .)  word  verwys  na  ’n  voorstelling  van  die  Japannese,  nl.  die 
heilige  vegter  wat  by  herkenning  vind  dat  hy  teen  homself  geveg  het. 

Wat  is  die  doel  van  die  beroep  op  al  hierdie  verskeidenheid  gods- 
dienstig-mitologiese  vorme?  Miskien  moet  mens  hier  die  vergewissing  en 
herkenning  van  die  kant  van  die  digter  sien  dat  ook  in  ander  Godsdienste 
soortgelyke  waardes  as  dié  van  die  Christendom  is.  Hierdie  gewaarwording 
van  ’n  universele  patroon  is  die  aanleiding  tot  die  begin  van  ’n  terugkeer 
na  die  Christelike  waarde,  soos  dan  ook  in  die  slot  van  O bloedesel . . . 
voltrek  word.  Die  wesel  hier  beteken  in  die  ikonografie  die  dier  wat  al- 
leenlik  die  slang  kan  doodmaak,  d.w.s.  dit  verwys  na  Chiistus  wat  Satan 
oorwin  het.  Vergelyk  ook  die  woorde  „opgevis”  en  „wang”  in  Figuur 
wat  Christelike  konnotasies  oproep,  des  te  meer  omdat  daar  in  negatiewe 
terme  na  „wang”  verwys  is  in  Kind  aan  ouer  uit  DIE  MUMMIE,  én 
ook  omdat  „wang”  tesame  aangebied  word  met  „regterhmd”  wat  op  die 
„GoddeIike  gedeelte”  dui. 

Maar  hierdie  herstelling,  oftewel,  geheelsiening  van  die  mens,  het  nie 
net  suiwer  godsdienstige  implikasies  nie.  Daar  is  ook  ander  „aspekte”  in 
die  werklikheid  wat  in  ag  geneem  moet  word.  Daar  is  nie  aUeen  die  lig- 
motief  nie  maar  ook  die  „duistemis”  waarop  ons  al  gewys  het.  In  Ver- 
soening  word  dit  so  saamgevat:  „Te  veel  wit  steur  die  ewewig,  / tot 
wesenloosheid  oorbelig.”  M.a.w.  wat  die  digter  eintlik  voorkom  het,  is 
dat  hy  nie  in  die  teenoorgestelde  rigting  van  DIE  MUMMIE  verval  nie. 
Hiervoor  het  die  digter  sy  menssiening  gebaseer  op  die  argetipes  van 
Jimg.  Hiervolgens  kom  hy  tot  ’n  gebalanseerde  menssiening.  Ons  kan 
van  Jung  se  argetipiese  motiewe  duidelik  in  ARGEKROBAAT  onder- 
skei.  Daar  is  eerstens  die  argetipe  van  die  persona,  d.w.s.  dat  elke  mens 
sy  vóórkoms,  masker,  teenoor  sy  medemens  het.  Hiervan  is  die  verruklik 
speelse  Poësie  ’n  voorbeeld.  Vergelyk  ook  die  vermelding  van  „rol”  in 
Aan  ’n  hanggeworde  akrobaat;  en  dan  is  die  masker  hier  ook  die  middel 
waardeur  hy  tot  die  bópersoonlike  kom!  Die  verwysing  na  skaduwee  in 

„Poësie''  is  nie  maar  net  toevallig  nie,  want  hiermee  het  ons  ’n  ander 
argetipe,  die  teenpool  van  die  persona,  wat  ons  as  die  minderwaardige 
deel  van  die  mens  kan  noem.  In  ,ySirkus”  word  op  treffend  dramatiese  en 
plastiese  wyse  hieraan  uitdrukking  gegee.  Nog  ’n  argetipe  wat  ons  by  die 
digter  aantref,  is  die  anima,  die  vrouebeeld  in  die  man.  In  Anima  (muse) 
wend  Pretorius  dit  aan  as  die  kreatiewe  vermoë  wat  in  hom  bestaan,  wat 
hy  mistiek  verknoop  aan  die  godsdienstige.  Daar  word  nie  na  hierdie 
beeld  buite  hom  gesoek  soos  in  Don  Juan  nie.  Hierdie  proses  van  verin- 
nerliking  (wat  dan  ook  wil  sê  sy  ars  poetica)  werk  hy  breedvoerig  uit  in 
Aan  Jacob  Zevecote.  Hierdie  man  (wat  eintlik  maar  ’n  baie  mindere 
figuur  in  die  Nederlandse  letterkunde  is)  het  van  Gent  na  Rome  gegaan 
(waar  hy  gemeen  het  dat  hy  sy  heil  sou  vind)  om  eindelik  weer  terug  in 
’n  „harder  wyk”  (!)  sy  dood  te  vind.  Maar  dit  was  ook  die  belydenis 
van  ’n  groot  digter,  Du  Bellay,  soos  dit  in  die  gedig  lui:  „(meer  as  die 
harde  marmer  van  Rome  plesier  my  die  leiklip  van  my  geboorteland)”. 
En  die  „Ek”  van  „Johannesburg”  neem  dit  blykbaar  ter  harte!  Wat  ons 
daarom,  ten  slotte,  in  ARGEKROBAAT  kry,  is  die  maak  van  ’n  patroon, 
singewing,  sy  indivuasie^osts. 

Die  afdeling  Oersongeite  handel  oor  die  Griekwa:  sy  taal  en  sy  leef- 
wyse.  Twee  gedigte  in  hierdie  bundel  gaan  óór  hierdie  wêreld,  nl.  Winter- 
besoek  aan  ’n  geboorteplaas  en  Aan  Griekwáland.  In  die  Oersongeite  is 
die  Griekwa-self  aan  die  woord.  Die  digter  tree  terug  na  sy  kinderjare; 
die  gespreksituasie  is  dié  van  die  bejaarde  Griekwa  teenoor  ’n  blanke  kind 
(vgl.  „seurtjie”).  Die  lerende  hoedanigheid  word  getemper  deur  die  gelo- 
kaliseerde  ervaring  van  Oerson,  waardeur  hy  ook  ’n  argekrobaatfiguur 
word.  ’n  Verskeidenheid  emosies  word  vertolk  wat  wissel  van  die  bloot 
interessante  {Die  bakleiery)  tot  die  diep  aangrypende  uitbeelding  van  die 
geheimnisvolheid  van  lewe  en  dood  in  Vandag  en  móre . . . Deurgaans 
word  mens  beïndruk  deur  die  harde  klank  van  hierdie  stuk  primitiewe 
wêreld.  Die  reeks  vind  sy  afronding  met  hierdie  woorde:  „die  Dood  ees 
stierflik,  Oerson  weet.”  Hiermee  word  dit  die  komplimentêre  uitbouing 
van  die  gelese  mitologiese  waarheid  oor  die  herrysenes  vgl.  „dood- 
Gebore”,  bl.  19). 

Samehangend  met  die  digter  se  persoonlike  bemoeienis  met  die  onbe- 
wuste,  die  „argeIogiese”,  is  die  skepping  van  ’n  aantal  fantasieë  hieroor; 
vgl.  Maak  insulators . . . en  Argief.  In  beide  gevalle  word  ’n  omvattende 
verband  gesuggereer.  Veral  e.g.  toon  die  belangrikheid  van  die  soeke  na 
die  onbewuste  in  die  denke  van  die  digter.  Dit  handel  hier  oor  die  mens 
se  drang  na  konsentrasie  en  afsondering  wat  hom  in  staat  stel  tot  groot 
hoogtes  en . . . dieptes.  Die  siklus  illustreer  hierdie  waarheid  so : in  I 

gaan  dit  oor  die  wonder  van  die  neonlig  („plastiek”)  en  wat  daarmee 
saamhang;  in  II  word  gestel  dat  die  mens  die  ruimte  bestudeer;  hierop 
volg  III  wat  die  mens  se  lyflike  verkenning  is  van  die  ruimte;  IV  word 
egter  die  mens  se  áftas  na  die  dieptes  van  die  onbewuste.  Wat  kan  ons 
van  hierdie  verloop  aflei?  Dit  lyk  vir  my  of  ons  hier  kommentaar  het  oor 
die  mensdom  wat  hoewel  hy  in  staat  is  tot  ontsaglike  wetenskaphke 
(objektiewe)  en  tegniese  prestasies,  hy  tog  nie  in  staat  is  om  die  raaisel 
van  lewe-en-dood  op  te  los  nie;  dis  daarom  dat  hy  hom  maar  altyd  weer 
moet  konfronteer  met  sy  „diepste  self”. 

Ten  grondslag  van  hierdie  siening  (wat  hoewel  aangrypend,  tog  nie 
oorspronklik  is  nie)  is  die  digter  se  aanwending  van  die  taal,  die  wóórd 
waardeur  sy  vormgewingsvermoë  gemanifesteer  word.  Let  daarom  eer- 
stens  op  die  beweging  van  die  „plastiek”  ’n  brose  voorwerp,  na  die  weer- 
stand  van  die  staal  van  die  ruimtetuig.  In  III  is  daar  dan  ook  ’n  skerpt- 
heid,  ’n  bereikte  doelgerigtheid  as  eindelik  gepraat  word  van  „lem”,  ge- 
plette  staal,  dus  staal  wat  kan  sny,  verken  deur  gevaarlike  gebiede  buite 
die  mens  se  begripsvermoë.  Des  te  meer  treffend  is  hierdie  toestand  om- 
dat  „lem”  wat  hier  in  die  heel  eerste  plek  náámaanduidend  is  (/unar  ^try 
module),  sáákaanduidend  geëksploiteer  word.  Hierdie  ontginning  van  die 
woord  kom  verder  deur  „ab  ovo”  aan  die  lig : hier  slaan  dit  in  die  eerste 
plek  op  die  ontkoppeling  van  die  moedertuig,  maar  wat  ook,  in  metafisiese 
opsig,  afkomstig  van  die  moeder,  en  veral,  verlos  van  die  aardse  moeder 
(geboorte-dood)  kan  beteken.  In  IV  kom  hierdie  verkenning  deur  die 
woord,  eintlik  ’n  spel-proses,  tot  ’n  hoogtepunt.  Dit  vind  plaas  rondom 
die  geïmpliseerde  moeder  -beeld  in  „moersleutels”  waardeur  gaandeweg 
deur  ’n  assosiatiewe  spel  ’n  hele  wêreld  oopgesluit  word.  Met  die  melding 
daarvan  as  „likkewaan”  verkry  dit  verhewigde,  surrealistiese  hoedanig- 
heid  wat  lei  tot  die  ont-settende  einde.  Hier  gebeur  wat  in  Tristia  lui: 
„Die  taal-self  / sal  masjien  word  om  meel  uit  te  maal . . .” 

Hierdie  klein  siklus  waar  die  taal  tot  ekspressiwiteit  gebrei  word,  is  nie 
’n  uitsondering  nie.  So  het  dit  my  ook  opgeval  waar  hierdie  bundel  wat 
dikwels  vanuit  die  vreemde  spreek,  die  transponent  vir  die  eie,  nuwe  as 
’t  ware  onopvallend  deurglip.  Die  „soet”  en  „min”  van  Mes  I dui 
miskien  nie  in  die  eerste  plek  op  hierdie  figuur  en  die  verrese  vorm  van 
die  Godheid  nie,  maar  spreek  al  dadelik  in  sy  Christehke  konnotasie.  Die 
betekenis  van  „in  taneniet”  (ewige  saligheid),  spreek  ook  in  die  woord- 
vorm  mee  as  „taan  nooit  nie”.  En  dan  Jacob  Zevecote  wat  in  Hardewijk 
gesterf  het! 

Ten  slotte  dan,  terwyl  my  oordeel  oor  hierdie  bundel  positief  uitval, 
wil  ek  korthks  illustreer  hoe  binne  die  bestek  van  een  gedig  die  problema- 

tíese  tematíek  vormlik  verwesenlik  is.  Hiermee  wil  ek  dan  probeer  om  die 
aard  van  die  bimdel  beknop  uit  te  lig.  Ek  neem  die  gedig  Prehistorie : 

Prefab  van  grond 
waaiin  ’k  verkeer, 
solank  hul  nog  my  wond 
moet  restoureer. 

Oë  van  ys- 

ter  teen  my  kop  gesweis 
en  grimlag  van  soldeer- 
sel  vuil  besmeer, 

wat  my  glimlag  prefigureer. 

Dit  handel  hier  weer  oor  die  herstelproses,  die  verbinding  van  dit  wat 
stukkend  is.  ’n  Omvattende  verband  word  aangedui  as  ons  daarop  let  dat 
die  modemisme  in  ’n  prehistoriese  verband  geweef  is : prefab  (’n  vooraf- 
vervaardigde,  tydelike  huis)  wat  ’n  neologisme  is,  tree  binne  ’n  „prehisto- 
riese”  konteks  op.  Laat  ons  nou  kyk  hoe  die  herstel  plaasvind.  In  strofe 
I gaan  dit  om  die  gebrokenheid  waarvan  daar  sprake  is  dat  dit  gerestou- 
reer  word.  Hierdie  restourasieproses  neem  in  strofe  2 dwingende  gestalte 
aan,  want  wat  nog  verwyder  is,  word  bymekaar  gebring,  aanmekaar 
„gesweis”  (wat  ook  gesuggereer  word  deur  die  opvallende  enjambements- 
vorme).  Hierdie  toedrag  word  veral  deur  die  eindrym  gereleveer:  In  I, 
waar  kruisrym  gebruik  word,  word  die  herstelling  nog  in  die  vooruitsig 
gestel;  dit  slaan  egter  oor  na  doelgerigtheid  in  2,  as  die  paarrym  in 
werking  tree.  Of  so  gestel : in  hierdie  twee  strofes  val  dit  op  dat  daar  aan 
die  einde  van  elke  altematíewe  versreël  ’n  naamwoord  voorkom  met  die 
volgende  reël  weer  ’n  werkwoord.  Nou:  in  strofe  I rym  die  naamwoord 
nog  nie  met  die  daaropvolgende  werkwoord  nie.  Wat  dus  in  2 gebeur,  is 
die  effektíewe  totstandkoming  van  hierdie  beginsel.  ’n  Ander  aspek  van 
die  rymwoord  wat  ons  insig  in  die  betekenis  van  die  gedig  verskerp,  is 
die  eer-xym  wat  in  al  drie  strofes  voorkom:  in  I is  dit  minder  emfatíes, 
in  2 juis  só  dat  dit  uitgroei  tot  die  een  omvattende  en  alleenstaande  rym 
in  3.  Let  ons  nou  ook  op  die  betekenissfeer  van  die  voorafgaande  rym 
van  strofe  3,  word  die  volgende  ook  nog  duidelik:  „besmeer”  wat  op  die 
onestetíese  aspek  van  die  taakvervulling  dui,  sping  meteens  oor  na  die 
verhewe  woordsfeer:  „prefigureer”  (vgl.  ook  die  spel:  „grimlag”  word 
glimlag”).  Die  vormgewing  neem  dus  die  proses  aan  van  ’n  uitspiraling 

(hou  weer  die  beeld  van  die  labirint  in  gedagte),  in  teenstelling  met  die 
antitese  van  DIE  MUMMIE  waarin  berus  moes  word  (let  daarom  ook 
op  dat  die  sonnetvorm  in  ARGEKROBAAT  baie  minder  voorkom). 

1)  Vergelyk  o.a.  dr.  W.  Brede  Kristensen:  Symbool  en  werkelijkheid;  1962,  Zeist 
en  Arnhem  en  Antwerpen,  De  Haan  en  Slaterus  en  Standaardboekhandel; 
bl.  208-214. 

2)  Deur  Henry  Margenan  e.a.;  1964,  Time-Life  International;  bl.  64. 

3)  Ibid.;  bl.  62. 


A.  Morgan 


’N  EWIGHEID 
Duisende  het  gesterf 

en  Helene  het  haar  Trojaanse  held  omhels. 

Ek  het  my  hart 

met  ’n  rooi  angelier 

langs  ’n  vreemde  grafsteen  begrawe. 

Toe  het  ’n  swart  gordyn 

voor  my  oë  geval 

en  die  mure  was  sag  en  glad . . . 

MODERNE  EEU 

Die  wêreld  is  agter  glas 
onder  ’n  mikroskoop  gesit. 
lemand  het  die  Dood 
op  die  aarde  rond  laat  lê. 

Watter  psigiater 

het  met  duiwelswerk  begin? 

Ek  het  die  staanhorlosie 
nie  met  ’n  wekkertjie  vervang! 

Ek  leef  my  more  reeds  vandag. 

Marie  Viljoen 
H artbreker'liedj  ies 


siek  kokkewiet 

by  die  enigste  vlei 

aan  die  gatkant  van  die  vér-westransvaal 
se 

raar  maar  waar 

groen  rietbos 

sit  ’n  kokkewiet 

in  sy  harthuisie 

woon  ’n  klein  verdrietjie 

uit  sy  bek  drup  bietjie-bietjie 

die  teem-teem  hartseerliedjie 

aanmekaar  sonder  ophou  sonder  end  oor  niks  anders  as  sy  eie  klein 

verdrietjie  sieklike  dronkmansliedjie 

dóóimansliedjie 

skittervuur 

van  wintersterre 

oor  die  oeroue  k’ro: 

hoekom  was  daardie  blinkbruinoë 

die  enige  waarheid 

wat  ek  wou  glo? 


aan  jou  oë 

offer  ek  my  pad 
rooirykgrond 
madeliefies 
son 

oggendbries 
en  aandwind 

vra  my  net  nie  my  hart. 

jy 


fyn-fyn  proe 
diep-diep  teue  trek 
aan  die  lewe 
net  boelandse  uitvoerwyn 

maaster 

kort  annerkant 

djou  smaart  onnerbaadjie 

sittie  pyn. 


klinkers  en  vokale 

breekmaakbruinoë 

seermaakmond 

roeproephande 

spoelklipkianke 

oopkloofwoorde 

vasgrypjy 

persvygiebos : 

wat  ’n  brakland 

uitdroog 

misken 

vir  jouself 

die  reën 

en  sonlig  eis. 


lankgelee 

met  die  krismis  saam 

twee  blink  kieselstene 

en  ’n  handvol  kosbare  kwarts  uit  die  k’ro 

’n  witskulp  uit  sy  óérmoeraslaag 

gló 

ek’t  dit  verloor 

en  wonder  wat  met  hierdie  krismis  kom. 

Marié  Blomerus 


TYD  KAN  BITTER  WEES 

Tyd  kan  bitter  wees 
soos  see 

en  baie  jare  net  ’n  handvol  sugte 

- hoelank  word  enigiets  onthou  - 

die  maan  verduister  gereeld 

en  die  mond  bly  teen  die  rand 

van  die  wond  en  die  bloed 

die  wind  se  blou  branders  breek 

woorde  vorm  vae  vlerke 

die  duiwe  gaan  gedurig  alleen  en  ver 

op  soek  na  ’n  stukkie  tak 

op  soek  na  ’n  groter  stukkie  blou  blaar 

op  soek  na  ’n  woord 

wat  iewers  verloor  is 

iewers  in  ’n  skemering  drywe 


STEM  VAN  DIE  MÓRE 

Stem  van  die  móre  stemme  van  voëls 
mond  van  die  wind  vol  seringe 
geur  van  spieëls  en  water  skitterend 
met  naaldekokers  en  riet 
waarin  weerkaats  die  siel? 

Vandag  sal  ek  nie  opstaan 
alleen  tussen  lou  lakens  lê 
luister  na  ver  stemme 
wat  sing  in  my  kussing 
vandag  sal  ek  nie  opstaan 

my  skuilplek  aan  geeneen  verraai 

vandag 

sal  ek 

alleen 

opvaar 

na  die  hemel 


SNAGS  ONDER  DIE  MAAN 

Snags  onder  die  maan 

swem  die  woestyn  in  kwik 

die  woestyn  wat  die  denke  beheer 

met  ’n  eindelose  sinsbegogeling 

so  is  ook  dít  bepaal 

want  die  woestyn 

verwek  baie  dinge 

in  waansinnige  oomblikke 

skielike  granietuitsteeksels 

in  die  eindeloosheid 

mirages  en  ’n  werklike  rivier 

robyne 

ametis  as  beskerming  teen 
die  ontsettende  intoksikasie 
van  hierdie  eindelose  smsbegogeling 
van  groteske  lig  en  skaduwees 
in  die  mika 

’n  geheimenis  vol  saad  van  poësie 
waarheen  kniistogte  ondemeem  word 
wat  deurkruis  en  herkruis  word 
waarin  gedelf  word  tot  by 
’n  bodemlose  donker: 
maar  snags  onder  die  maan 
swem  die  woestyn  in  die  kwik 
van  eindelose  sinsbegogeling. 

Johannes  du  Bruyn 
Die  Kat 


Toe  sy  die  grys  gordyn  wegtrek  en  die  vensterraam  opskuif,  sien  sy  die 
kat  daar  vlak  voor  haar  lê:  daar  anderkant  die  rooi  malvas,  onder  die 
pruimboom.  Die  boom  se  takke  hang  laag  van  die  groot,  donkerrooi 
vrugte.  Af  en  toe  plof  daar  ’n  papryp  pruim  op  die  grond  neer.  ’n  Swerm 
mossies  wat  rustig  onder  die  boom  gewei  het,  vlieg  verskrik  op  en  ver- 
dwyn  in  die  bos. 

Een  keer  val  daar  ook  ’n  pruim  op  die  kat;  sy  kan  duidelik  die  dowwe 
slag  hoor. 

Die  swart  kat  smelt  saam  met  die  swart,  verrotte  pruim;  sy  moet  mooi 
kyk  om  hom  te  onderskei.  Eers  het  sy  gedink  dis  deel  van  die  verrotte 
pruime,  maar  toe  sy  verder  oor  die  vensterbank  leun,  kan  sy  duidelik  die 
wit  kuiltjie  tussen  die  swart,  gekoekte  hare  onderskei.  Dan  sien  sy  ook  die 
wit  voete  en  die  wit  stertkwas.  „Nes  ’n  sendeling,”  het  WiIIem  gesê  toe 
hy  die  katjie  uit  die  mandjie  getel  het.  Hy  het  die  klein  bondeltjie  in  sy 
arms  toegevou,  sy  mond  getuit  en  liefdevol  gesê:  „Kyk  sy  wit  boordjie 
en  swart  manelpak  . . .”  Toe  het  hy  die  kat  op  haar  skoot  neergesit  en  die 
hare  van  sy  swart  pak  afgevee  en  sy  hoë  wit  boordjie  effens  verstel. 

Daardie  aand  het  die  kat  aanhoudend  geskreeu.  Dit  was  ’n  skerp  geluid 
wat  dwarsdeur  die  huis  en  die  bos  weerklink  het.  Sy  kon  nie  slaap  nie  en 
het  na  die  naggeluide  gelê  en  luister;  vreemde  oergeluide  wat  haar  nader 
aan  WiIIem  laat  skuif  het.  Hy  het  lomerig  trooswoorde  gefluister  en  sy 
arm  beskermend  om  haar  gesit . . . 

Gisteraand  het  die  kat  weer  geskreeu.  Sy  het  onrustig  rondgerol;  vaag- 
weg  kon  sy  die  laggende  gehuil  van  ’n  hiëna  hoor.  Dit  was  warm  en  be- 
dompig;  sy  het  die  klam  laken  afgeskop  en  na  WiUem  se  kant  oorgeskuif. 
Haar  hand  het  stadig  oor  die  kussing  en  laken  gegly.  Dit  was  koud. 
WiIIem  was  nie  daar  nie.  Toe  het  sy  gebuk  en  na  die  vel  langs  die  bed 
gevoel.  Die  hond  was  nie  daar  nie. 

Vlieë  kronkel  traag  bokant  die  kat;  sy  kan  selfs  die  heldergroen  brom- 
mers  hoor.  ’n  Pruim  val  op  die  kat  en  die  donkerrooi  sap  spat  na  alle 
kante  toe.  Die  mossies  begin  weer  skel. 

Sy  leim  ver  oor  die  vensterbank  en  betrag  die  kat  noukeurig.  Die  wind 
waai  en  die  kat  se  stert  roer  effens.  Miskien  slaap  die  kat.  Miskien  slaap 
hy  baie  vas. 

Sy  trek  haar  longe  vol  van  die  warm,  bedompige  lug.  Haar  plat  bors 
swel  effens.  Die  neksenings  span  styf  en  haar  kneukels  klem  om  die 
vensterbank.  Sy  roep  hard:  „Kat!  Katjie!  ” Maar  toe  besef  sy  dat  die 
kat  nooit  sal  kan  hoor  nie,  al  lewe  hy  ook.  Die  kat  het  nie  ’n  naam  nie. 
Hy  het  nooit  ’n  naam  gehad  nie.  Vroeër  het  sy  hom  liefdevol  gestreel  en 
’n  rooi  lint  om  sy  nek  gebind.  Dan  het  sy  hom  soms  Snoepie  genoem. 
Dit  het  baie  selde  gebeur,  en  die  kat  kon  nooit  sy  naam  leer  ken  nie. 
Later  was  hy  net  ’n  kat  wat  saans  deur  die  kamervenster  spring  en  buite 
spook  om  die  lint  om  sy  nek  af  te  kry. 

Sy  laat  haar  kop  op  haar  hand  rus  en  sluit  haar  oë.  Die  bos  begin  weer 
lewe.  Skel  voëlgeluide  styg  bokant  die  klimoppe  uit.  Eers  kan  sy  nog  die 
gekoer  van  ’n  tortelduif  onderskei,  maar  dan  word  dit  verswelg  deur 
harder,  skeller  geluide.  Sy  maak  haar  oë  oop  en  staar  vas  teen  die  donker, 
muwwe  grond.  Dit  lewe  voor  haar  oë : swart  miere  harloop  wild  oor  die 
grond.  Die  gekkegang  verwar  haar  en  sy  moet  haar  oë  weer  ’n  oomblik 
sluit.  Rooi  miere  sleep  ’n  swart,  harige  spinnekop  weg.  ’n  Groen  ruspe 
knaag  aan  ’n  wit  lelie.  Sy  kan  duidelik  sien  hoe  die  gaping  al  groter  en 
groter  word.  Die  lelie  word  slegs  ’n  stukkie  wit;  die  ruspe  word  ’n  reuse 
monster. 

Sy  sien  haarself  in  die  vensterruit:  die  wye  mond;  die  vol  lippe;  die 
groot,  swart  oë.  Sy  gloei  in  haar  verbleikte  nagrok;  sy  gloei  van  die  bos- 
geluide,  die  geroep  van  ’n  wyfie  na  haar  mannetjie;  sy  gloei  van  die  vol, 
muwwe  reuk  . . . Stadig  kruip  die  warm  aarde  in  haar  lyf  op . . . 

Sy  kyk  nog  ’n  slag  na  die  kat,  draai  dan  om  en  val  uitgeput  op  die  bed 
neer.  Sy  verberg  haar  kop  onder  Willem  se  kussing.  Gisteraand  het  die 
kat  soos  ’n  baba  geskreeu . . . Sy  vryf  oor  haar  plat  maag,  haar  plat 
borste . . . 

WiIIem  buk  om  water  by  ’n  stroom  te  drink.  Hy  lê  plat  op  sy  maag  en 
slurp  die  water  met  sy  tong  op.  Die  groen  water  weerkaats  sy  bebaarde 
gesig:  ’n  versnipperde  lehe;  ’n  veelkleurige  voël  of  ’n  harige  spinnekop. 
Sy  stem  word  telkens  ’n  voëlgeskel.  ’n  Vlinder  met  WiIIem  se  kop  vlieg 
by  die  venster  verby.  WiIIem  se  arms  is  ranke  van  klimopjDe  wat  die  huis 
toerank ... 

WiIIem  het  gesê  dis  hulle  plig  om  die  evangelie  uit  te  dra.  Hy  het  sy 
gladgeskeerde  gesig  met  ’n  wit  sakdoek  afgevee.  Toe  het  hy  sy  Bybel 
oopgeslaan  en  fluisterend  begin  lees  . . . Daama  het  hy  weer  met  sy  ver- 


27 


slete  leertas  singend  die  bos  binnegestap,  oor  die  houtbruggie  by  die  rivier, 
deur  die  piesangbome,  totdat  sy  die  woorde  van  sy  lied  nie  meer  kon  hoor 
nie.  Willem  moes  deur  die  digte  bosse  breek  om  die  rivier  te  bereik;  Nero 
het  blaffend  gevolg.  Later  het  hulle  ’n  breë  voetpad  uitgetrap  wat  vanaf 
die  voordeur  tot  die  houtbruggie  lei.  Die  voëls  het  gewoond  geraak  aan 
die  lofliedere  en  die  geblaf.  Later  het  dit  selfs  vir  haar  geklink  asof  die 
hele  bos  saam  sing,  saam  blaf . . . Later  kon  sy  Willem  se  stem  nie  meer 
onderskei  nie.  As  sy  aandagtig  luister,  kon  sy  slegs  die  voëls  hoor  en 
verder  weg,  dowwer,  die  gedruis  van  die  rivier. 

Jaar  na  jaar  het  die  bos  nadergekruip  en  die  huis  vasgevang  in  ’n  web 
van  klimoppe.  Soggens  het  sy  tevergeefs  op  die  lig  gewag;  saans  was  dit 
vroeg  donker.  En  gedurig  kon  sy  die  warm,  muwwe  reuk  ruik.  Die  reuk 
van  die  bos;  die  reuk  van  die  aarde . . . Eers  was  dit  vir  haar  ’n  verfris- 
sende  reuk  en  het  sy  haar  longe  vol  daarvan  getrek,  maar  later  het  dit 
haar  gewalg. 

Dit  het  byna  elke  dag  gereën  en  groen  mufkolle  het  teen  die  huis  se 
mure  begin  uitslaan.  Die  varkblomme  het  naderhand  aan  die  vensterbank 
geráak;  ’n  piesangboom  het  vlak  langs  die  voordeur  opgekom.  Maar  haar 
blomme  wou  nie  groei  nie.  Haar  rose  en  viooltjies  het  verwelk.  Die  saad 
wat  sy  langs  die  voetpad  gesaai  het,  het  nooit  opgekom  nie. 

Soggens  het  sy  altyd  haar  Sakbybeltjie  op  die  voorstoep  gelees.  Sy  het 
gewoonlik  die  Psalms  gelees.  Dit  was  haar  lofliedere  aan  God  in  dank- 
baarheid  vir  die  lewe  en  groei  van  die  bos . . . Later  was  die  voorstoep  te 
donker;  die  weUge  klimoppe  het  net  enkele  sonstrale  deurgelaat.  Sy  het 
die  huis  ingevlug  en  in  haar  kamer  by  kerslig  gelees.  Die  verhaal  van 
Kain  het  haar  geboei.  Sy  kon  die  opwinding  van  oorloë  voel.  En  saans 
het  sy  van  Simson  se  brute  krag  gedroom. 

Sy  het  vroeg  gaan  lê,  maar  die  slaap  het  haar  selde  oorval.  Die  nagte 
was  vir  haar  een  lang  droom:  WiIIem  se  donker  bebaarde  gesig  tussen 
swart  voëls  . . . Die  kers  flikker.  WiIIem  se  plek  is  leeg.  Sy  wag  tevergeefs 
op  Nero  se  geblaf,  die  dowwe  voetstappe  op  die  mos.  Die  onderdeur  piep 
nie. 

Dis  warm.  Haar  lyf  is  klam;  haar  hare  koek  om  haar  kop.  Sy  trek  die 
klam  laken  van  haar  af  en  gaan  sit  regop  op  die  kant  van  die  bed. 

Buite  roep  ’n  voël.  Die  wind  waai  en  pruime  plof  op  die  grond  neer. 

Sy  hang  ’n  verbleikte  japon  om  haar  skouers,  neem  die  kers  en  stap  na 
die  kamerdeur.  Die  huis  is  donker  en  ruik  muf.  In  die  kombuis  talm  sy 
’n  oomblik  voordat  sy  die  agterdeur  oopmaak. 

Die  onderdeur  piep.  Warm  kerswas  stol  om  haar  vingers.  Dis  donker. 
Sy  hou  die  kers  hoog  bokant  haar  kop  om  die  duistemis  te  verdring.  Sy 

kan  niks  sien  nie;  net  haar  skaduwee  dans  in  die  klein  ligkol.  Ver  weg 
hoor  sy  ’n  uil,  ’n  hiëna,  die  rivier  . . . 

Sy  roep,  hard  en  skel:  „Willem!” 

Die  krieke  bly  skielik  stil.  Die  gras  ritsel;  daar  is  ’n  beweging  in  ’n 
boom . . . 

’n  Groot  mot  fladder  om  haar  kop.  Dit  verwar  haar  en  sy  klap  daama. 
Sy  draai  om  en  loop  die  huis  binne.  Sy  sit  die  kers  op  die  bedtafeltjie 
neer  en  val  dan  uitgeput  op  die  bed  neer,  verberg  haar  gesig  in  Willem 
se  kussing.  Sy  kan  hom  ruik:  die  effense  oliereuk  van  sy  hare,  die  suur 
reuk  van  sy  lyf  . . . 

Die  bediende  gaan  voort  om  sy  krygslied  te  brom  toe  sy  die  kombuis 
binnestap.  Sy  slaan  die  agterdeur  hard  agter  haar  toe  en  loop  al  langs  die 
voetpad.  Dan  draai  sy  af,  tussen  die  piesangbome  deur  na  ’n  afdak  waar 
al  die  gereedskap  gebêre  word.  Sy  haal  ’n  geroeste  graaf  tussen  die  rom- 
mel  uit  en  stap  dan  in  die  rigting  van  die  pruimboom.  Haar  japon  hak 
aan  die  boomtakke.  Voëls  draai  hulle  koppe  skeef  en  kyk  haar  nuuskierig 
agtema. 

Die  kat  bak  in  die  son:  die  pote  is  styf;  die  buik  is  geswel.  Groen 
brommers  kmip  uit  die  hoeke  van  die  glasige  oë  toe  sy  nader  kom.  ’n 
Pmim  val  vlak  voor  haar. 

Sy  buk  en  tel  die  kat  versigtig  aan  die  punt  van  die  stert  op.  Sy  sleep 
hom  al  langs  die  voetpad.  In  die  sagte  grond  kan  sy  duidelik  WiUem  en 
Nero  se  spore  sien.  Sy  buk  en  vryf  die  blokkiespatroon  van  WiUem  se 
spoor  glad  . . . 

Dit  lyk  asof  die  groen  rivier  dood  is.  Die  donkergroen  water  lê  glad;  af 
en  toe  dryf  daar  ’n  deurskynende  skelet  van  ’n  insek  verby.  Naaldekokers 
duik  laag  oor  die  water. 

’n  Swart  muskiet  kom  sit  op  haar  arm;  sy  voel  die  prik  op  haar  vel.  Dan 
sien  sy  hoe  die  muskiet  se  buik  swel  en  swel  van  haar  bloed.  Voordat  die 
muskiet  kan  wegvlieg,  druk  sy  hom  tussen  haar  vingers  pap. 

Die  graaf  gly  maklik  die  grond  binne.  ’n  Muwwe,  klam  walm  styg  uit 
die  sooie  op.  Sy  lê  die  kat  versigtig  in  die  vlak  graf  neer  en  begin  hom 
toegooi.  Dan  krap  sy  die  grond  weer  gelyk  en  steek  die  graaf  aan  die 
bopunt  van  die  graf  in. 

In  die  verte  dreun  tromme.  Dit  word  al  wilder;  die  aarde  tril  onder 
haar  voete.  Lank  talm  sy  by  die  graf,  draai  dan  om  en  stap  huis  toe. 

Toe  sy  aan  die  bopunt  van  die  voetpad  kom,  hoor  sy  Nero  opgewonde 
tjank.  Sy  steek  vas  en  kyk  om.  Die  hond  is  besig  om  die  graf  wild  oop  te 
grou.  Sy  staan  besluiteloos . . . Toe  sien  sy  hom:  Willem  leun  teen  ’n 

swart  boomstam.  Sy  moet  goed  kyk  om  sy  bebaarde  gesig  te  kan  onder- 
skei.  Hy  hou  die  hond  dop.  Dan  lig  hy  sy  groot  kop  en  kyk  na  haar.  Vir 
’n  oomblik  kan  sy  nog  sy  groot,  wit  oë  onderskei,  sy  neus,  sy  mond,  die 
wit,  hoë  boordjie . . . Maar  dan  vervaag  hy,  word  hy  een  met  die  boom- 
stam . . . 

Sy  draai  om  en  hardloop  al  met  die  voetpad  langs . . . Sy  hoor  hom 
lag,  hard  en  skel.  Dit  kan  ’n  voël  wees.  ’n  Bont  voël.  Die  rivier  druis. 
Nero  blaf. 

Toe  sy  by  die  huis  kom,  is  haar  keel  rou;  haar  lippe  is  wyd  gesper, 
haar  kop  ver  agteroor.  Dan  hoor  sy  dit  eers : haar  eie  skel  geskreeu.  Dit 
smelt  saam  met  die  bosgeluide . . . 


D.  J.  Winterbach 


POUSE  TYDENS  ’N  S I M F O N I E K O N S E R T 

Applous  en  hoes  sterf  onegalig  deur  die  saal 
polvye  trommel  oor  die  klipplavei  van  die  voorportaal 
hande  slaan  simbaal 

teen  vuurhoutjies  in  drieknoop-aandpaksakke . . . 

Snaargespande  broekspypnate 

skuur  teen  blink  satyn  en  swaar  brokaat. 

Sopraan  en  bas  tenoor  en  alt 
improviseer  ’n  vestibule-kantate 
en  repeteer  ’n  fluitsekstet 
’n  watersimfonie  in  die  toilet. 

Martie  Muller 


PATENSIE 

Patensie:  lêplek  van  die  beeste. 
Gamtoosrivier : brullende  leeu. 

Die  leeu  brul  blink 
tussen  die  beeste  deur 
wat  lê 
rustig 

stippels  in  ’n  groen  paradys 
van  lemoene  in  die  winter. 

Hierbo 

lente  lemoenbloeisels  in  my  op 
wat  ek  sal  onthou 
saam  met  die  groen 
daaronder 

en  rustige  karretjies 
van  Tuis  tot  Stasie. 

Onder  in  die  Poskantoor 
Bank  en  Grootwinkel 
gesels  almal  kenmekaar 
en  so  oop! 

„Dag  juffrou” 
al  is  jy  nou  mevrou 
in  dié  paradys. 

Gamtoosvallei 

sal  altyd  tussen  my  note  bly 
en  die  beeste  om  my  lê 
in  die  teerpadstad 
en  die  leeu  sal  my  terugvoer 
deur  berge  groen 
en  aalwynrig. 

Vincent  van  der  Westhuizen 


KRINGFLUIT 

Stuur  weer  u kringfluit  deur  relaas  en  feit, 
en  stuur  die  twyfel  van  u yslikheid 
dat  elke  sin  sy  weersin  vind 
en  my  kuras  van  sekerhede  splyt. 

* 

Dra  U die  bandmasjien  en  mikrofoon: 
my  tong  is  swaarder  as  ’n  ondertoon, 
die  boodskap  is  te  stil  vir  kommentaar, 
dié  klank  te  blink  vir  my  persoon. 

Die  wêreld  jool,  want  dis  weer  Satemag. 

Ons  speel  versoeke  skuins  voor  middemag 
vir  almal  op  die  grens.  Maar  eers  die  nuus : 
’n  Skip  word  laat  in  Tafelbaai  verwag. 

* 

Dit  was  die  nuus:  My  keel  is  blink  en  luid, 
maar  iets  kom  telkens  deur  my  sender  fluit 
na  biime.  Watter  knoppie  moet  ek  draai 
om  elke  steumis  uit  en  af  te  sluit? 

* 

Ek  is  vermis  en  nog  nie  aangemeld. 

Polisie  en  familie  vrees  geweld. 

En  iewers  tussen  zero  en  die  rooi 
beweeg  en  bibber  die  kontrolespeld. 

Ons  het  onsself  hoor  sê:  Wanneer  ons  lag 
tussen  die  uur  van  tien  en  middemag, 
broei  daar  ’n  duisend  duiwe  uit  en  vlieg 
in  wolke  teen  die  melkweg  na  die  dag. 

* 

Terwyl  ons  woorde  teen  hul  vensters  pik 
soos  hawelose  voëls  in  kelkies  reën, 
verwilderd  deur  die  hawik  en  die  strik, 
lê  see  en  hemel  lip  aan  lip  versteen. 

* 

’n  Laaste  bulletin.  In  hierdie  uur 
sluit  alle  senders  vir  die  nag  se  duur 
en  eggo’s  krul  hul  op  teen  die  plafon  - 
tensy  U weer  u wonderwoord  wil  stuur. 

Greta  Sauerman 


WIEGE-LIEDJIE 

Kom,  soete  Slaap 
omsluier  my  kindjie, 
voer  hom  weg  met 
jóú  lier  en  basuin. 

Sit  op  sy  voorkop 
’n  krans  van  uil-ogies; 
voer  hom  weg  na 
jou  Sluimer-Tuin! 

EK 

(i) 

My  liefde  was  ’n  geel  lam, 
uitgeteerde  lelies  tortels; 

’n  voël  in  die  nag 
sy  bek  ’n  kom  bloed 
wat  deur  die  rooi  malvas  struikel, 
en  hink  oor  dié  gekneusde 
blomknop  sy  lyf  . . . 

(ii) 

My  borste  hang  aan  sonneblomstele 
my  oë  word  bloed  sag  en  vol  lag; 
my  hartstog  lewe  steenbokkies 
in  die  bitter  mond  van  die  engel, 
wat  skreeu  in  die  blomme! 

My  liefde  is  in  lammers  se  oë, 
in  die  wit  wind  en  die  skoelappers, 
wat  snik  in  die  riet . . . 

KLEIN  ODES 


(i) 

Ek  wil  hê  dat  die  lam 
moet  wakker  word, 
die  dromende  krap 
waarin  bloedgranate 
huiwer . . . 

Sy  oë  ronde  sterre, 
het  blou  geword  sien: 

’n  bloeiende  duif  het 
die  Blom  gedien. 

(ii) 

Ek  wil  nóg  witter  in  my  bloeisels 
jou  kermend  hou  soos  ek  jou  het: 
die  wind  word  kristalle  skoelappers, 
die  gras  ’n  skrynende  harde  Wet. 

Jóú  hande  is  sag  ek  wil  nie  sien  nie 
hoe  rooi-oog  diere  kom  na  jou! 

Ek  wil  jou  laat  drup  uit  my  liggaam 
soos  ’n  seepbel,  én  voëltjie, 
blom,  ek  wil  jou  hóú! 

D.  F.  Spangenberg 

Verhaaltegniek  in , Jaarringe” 
van  Henriette  Grové 


Die  opvallendste  kenmerk  van  dié  bundel  as  geheel  is  ’n  poging  om  die 
tegnieke  van  vertelling,  kommentaar  en  beskrywing,  waarsonder  die  kort- 
verhaal  uiteraard  beswaarlik  kan  klaarkom,  te  temper,  te  verdoesel  met 
allerhande  vorme  van  dramatisering,  objektiewe,  indirekte  uitbeelding  (bv. 
suggestie  i.p.v.  eksplisiete  mededeling)  en  simbolisering.  Soms  voel  ’n 
mens  inderdaad  dat  “the  story  appears  to  tell  itself”. 

In  huUe  strewe  om  van  die  verteller  ontslae  te  raak,  het  sommige 
skrywers  tot  uiterstes  toe  oorgegaan,  soos  bv.  Hemmingway  in  sy  bekende 
verhaal  The  Killers,  wat  feitlik  uitsluitlik  dialoog  is,  of  Chris  Barnard  in 
Vrydag  {Duiwel-in-die-Bos)  waarin  die  tegniek  van  die  bewussynstroom 
gebruik  word.  Maar  Henriette  Grové  is  ’n  meester  in  haar  vak;  sy  verkies 
om  subtieler  te  werk  te  gaan  in  dié  rigting. 

Neem  ’n  verhaal  soos  Die  Betlehem-ster.  Die  eintlike  redes  vir  die 
verbrokkeling  van  Lena  se  ouers  se  huwelik  word  hier  indirek,  implisiet 
gegee  in  gesprekke  tussen  Lena  en  haar  moeder,  of  in  inligtmg  wat  die 
verteller  (Lena)  naïef-onskuldig  (dus  sommer  so  terloops,  onopvallend) 
aan  die  leser  gee  en  waarvan  sy  die  volle  implikasies  nie  besef  nie.  Die 
leser  lei  hierdie  implikasies  af  en  bou  self  ’n  voUedige  prentjie  op  van  die 
situasie.  In  Venesië  agter  ’n  hruin  gordyn  word  die  dieper,  eintlike  bete- 
kenis  van  die  verhaal  hoogstens  gesuggereer.  Dit  word  aan  die  leser  oor- 
gelaat  om  die  voUe  implikasies  van  sekere  kerngegewens  of  kemgebeure 
self  af  te  lei.  So  moet  die  leser  self  aflei  dat  die  vele  omamente  in  Juffrou 
Thea  se  kamer  dui  op  haar  verknogting  aan  die  namaakwêreld  van  die 
verbeelding,  die  kuns.  Die  gordyne  wat  altyd  toe  is,  simboliseer  haar  af- 
sondering  van  die  buitewêreld;  haar  vertroeteling  van  die  porseleinwind- 
meultjie  en  haar  besorgdheid  en  droefheid  wanneer  dit  breek,  dui  op  haar 
besorgdheid  om  haar  verbeeldingswêreld  ongeskonde  te  hou;  haar  intense 
verlatenheid  wanneer  Lida  die  swaar  gordyne  oopruk,  dui  daarop  dat  sy 

slegs  in  die  donker  afgeslotenheid  van  haar  verbeeldingswêreld  - en  nie  in 
dié  helder  lig  nie,  nie  in  die  buitewêreld,  die  samelewing  nie  - nog  waarlik 
kan  leef. 

Telkens  vind  ’n  mens  dat  gegewens  of  episodes  uit  die  verhaal  self 
(dus  nie  die  verteller  nie)  op  die  hooftema  kommentaar  lewer,  hetsy  by 
wyse  van  ironiese  kontrastering,  hetsy  deurdat  hulle  met  dieper,  simbo- 
liese  betekenis  gelaai  word.  In  Liesbeth  slaap  uit  word  die  onskuldige 
kinderspeletjie  („Verlief,  verloof,  verlore”)  skrynend  ironies  wanneer  dié 
patroon  hom  inderdaad  in  sy  volle  wreedheid  in  die  grootmenslewe  vol- 
trek.  Die  prent  in  Kotie-hulle  se  huis  (twee  hande  wat  mekaar  vashou 
met  die  woorde  „Trou  tot  in  Ewigheid”  onderaan)  lewer  skerp  ironiese 
kommentaar  op  die  vervreemding  tussen  Kotie  se  ouers.  Wanneer  die- 
selfde  prent  al  dowwer  word  in  die  spieël  namate  die  vuurhoutjie  in 
Liesbeth  se  hand  uitbrand  („Dis  baie  dof  en  ver  weg  . . . Maar  die  hande 
gaan  verder  die  donkerte  in”),  simboliseer  dit  die  verbreking  van  die  ge- 
noemde  huwelik.  In  Die  Familietrek  word  die  vlot-episode  uit  Bert  se 
jeug,  („Daar  was  nêrens  vasskopplek  nie,  net  trap,  aanhou  trap”)  simbo- 
lies  van  sy  onvaste,  wisselvallige  lewe,  en  word  die  motief  dan  ook  met 
verrassende  trefkrag  aan  die  slot  herhaal:  „Hy  kom  nader  na  haar  toe, 
bewe  nou  onbedaarlik,  en  as  hy  sy  hande  uitsteek  om  sy  balans  te  behou, 
is  dit  soos  ’n  mens  op  ’n  vlot  - trap  hier,  dan  daar,  maar  nêrens  is  vastig- 
heid”.  In  Vakansie  vir  ’n  hengelaar  word  Jess  se  visvangs  simbolies  vir  sy 
„vangs”  van  meisies,  terwyl  ’n  beskrywing  soos  die  volgende  (van  ’n  vis- 
vangs)  onmiskenbare  erotiese  (dus  simboliese)  konnotasies  en  bowetone 
kry: 

Net  nie  haastig  wees  nie.  Eers  die  regte  pluk  voel,  dan  vaskop,  inkatrol,  opwen  - 
ha!  Sy  wil  speel,  hê!  „As  dit  is  wat  jy  wil  hê,  medsie,  hoe’s  daardie  vir  jou?” 

Wanneer  sy  dan  eindelik  moeg  is,  wen  jy  vir  oulaas  op:  ’n  blink  geskubde 
lyf.  Dit  wriemel  en  spring,  maar  dan  haak  jy  en  gooi  dit  in  die  bak  waar  die 
stert  nog  ’n  tyd  lank  silwerig  en  dom  rondflap.  Ha’.  (bl.  63) 

Myra  se  posisie  in  die  koor  („gewoonlik  onder,  op  die  tonika  en  die  me- 
diant . . . ’n  eentonige  stut  vir  die  melodie  wat  in  die  stemme  van  die 
soprane  styg  en  daal”)  word  simbolies  van  haar  ondergeskikte  posisie  in 
Jess  se  lewe.  Soos  in  Die  F amilie-trek,  keer  ook  hierdie  motief  later  met 
ongekende  trefkrag  terug  (bl.  66). 

Die  skryfster  se  poging  om  selfs  die  nietigste  insident  of  episode  met 
dieper,  simboliese  betekenis  te  laai,  gee  aan  sommige  verhale  ’n  onge- 
kende  gekonsentreerdheid  en  ’n  verbasende  hegtheid  van  bou.  Wat  verder 
so  treffend  is,  is  dat  ’n  mens  selde  die  indruk  kry  dat  so  ’n  episode  opset- 
lik  die  verhaal  ingesleep  is  ter  wille  van  sy  simboolwaarde.  Die  simboUse- 

ring  geskied  heel  subtiel,  heel  natuurlik.  Let  maar  op  hoe  subtiel,  byna 
ongemerk  die  onvrugbare  boom  in  Die  Middelboom  simbool  word  van 
die  later  so  onvrugbare  stamboom  van  die  Greyvensteins. 

In  ander  verhale  neem  die  simboliek  ’n  sentraler  plek  in,  soos  in  Dood 
van  'n  Maagd,  waarin  die  paradoksale  vertrengehng  van  goed  en  kwaad, 
dood  en  lewe  feitlik  uitsluitlik  deur  simboliese  beskrywings  en  gebeure 
gegee  word,  en  Kom  herwaarts  getroues,  waarin  die  slot  as  geheel  simbo- 
lies  is  (vgl.  Matt.  1 8 : 3)’.)  In  die  loop  van  die  verhaal  word  die  afvallig- 
heid  van  ’n  modeme,  sondige  samelewing  indirek,  implisiet  veroordeel 
deur  ’n  reeks  simbohese  (Bybelse)  verwysings  subtiel  en  onopvallend  ver- 
vat  in  opmerkings  wat  die  naïewe  verteller  so  terloops  en  niksbedoelend 
kwytraak.  Wanneer  Maria  Josef  probeer  roep,  sê  die  verteller  dat  dit  te- 
vergeefs  is  om  in  daardie  wildemis  te  probeer  roep”  (bl.  47).  Die  wilder- 
nis  word  in  die  Bybel  dikwels  as  beeld  gebmik  vir  die  sondige  wêreld. 
Imphsiet  veroordeel  die  skryfster  dus  die  menigte  as  sondig,  afvallig  (vgl. 
verder  Jes.  40 : 3).  Twee  keer  word  die  menigte  beskryf  as  skape  wat 
rigtingloos  is  (bl.  44,  48).  Ook  dit  is  ’n  tipies  Bybelse  beeld  van  die  son- 
dige  mens  wat  van  sy  God  afgedwaal  het. 

Die  besondere  vertellershoek  („point  of  view”)  van  sommige  verhale 
hou  belangrike  impHkasies  in.  Die  aanwending  van  ’n  karakter  as  vertel- 
ler  (i.p.v.  die  skrywer  as  alomteenwoordige  verteller,  „omniscient  author”) 
in  vyf  verhale  is  ’n  vorm  van  dramatisering  (dit  bring  ’n  sekere  onmiddel- 
likheid  in  die  aanbieding  mee)  en  dus  eweneens  ’n  poging  om  weg  te  kom 
van  die  meer  algemeen-vertellende,  algemeen-beskrywende  (in  dié  geval 
deur  ’n  alomteenwoordige  verteller)'.)  Hierdie  tegniek  is  algemeen  in  die 
modeme  kortverhaal,  maar  daar  is  veral  twee  maniere  warop  Henriette 
Grové  dit  benut  om  die  intensiteit  en  trefkrag  van  haar  verhale  te  ver- 
hoog.  Die  indmk  van  onmiddellikheid  wat  deur  dié  metode  meegebring 
word,  word  in  hierdie  verhale  nog  verhoog  deur  die  treffende  en  lewen- 
dige  taal-  en  beeldgebruik  (plattaal,  streektaal)  van  sommige  vertellers  (vgl. 
die  oubaas  in  Kom  herwaarts  getroues  en  die  talle  kindervertellers). 
Tweedens  is  dit  belangrik  dat  baie  van  dié  vertellers  ndiewe  vertellers  is. 
Op  hulle  bydrae  tot  die  implisiete,  indirekte  vertelwyse  in  dié  verhale  is 
reeds  gewys  n.a.v.  ’n  verhaal  soos  Die  Betlehem-ster.  Daar  is  egter  ’n 
ander  aspek.  Intense  ironiese  spanninge  - spanninge  wat  meebring  dat  die 
lewensvisie  in  die  verhale  met  nog  groter  intensiteit  tuisgebring  word- 
ontstaan  telkens  in  hierdie  verhale  wanneer  die  naïewe  verteller  in  sy 
onskuld  en  beperkte  insig  in  sake  dinge  dink,  glo  of  sê  wat  eintlik  in 
stryd  is  met,  en  soms  selfs  die  teenoorgestelde  is  van  die  ware  toedrag 
van  sake  waarmee  die  leser  wel  vertroud  is.  („Dramatic  irony  - irony  of 

situatíon  - occurs  when  the  characters  do  not  perceive  the  discrepancy 
between  appearance  and  reality,  hut  the  reader  does  - M.  Ryan : T each- 
ing  the  Novel,  bl.  60).  In  die  lig  van  die  ware  toedrag  van  sake  - soos 
mettertyd  deur  die  leser  begryp  word  - is  die  naïewe  verteller  in  Die 
Middelboom  se  beperkte  insig  in  die  tragedie  wat  om  hom  afspeel  en  sy 
gevolgUke  onverskilligheid  teenoor  die  vrou  in  optrede  en  vertelwyse 
hoogs  ironies  en  werp  dit  die  ware  situasie  des  te  skerper  in  reliëf.  Die- 
selfde  geld  van  die  verhaal  Die  Betlehem-ster  met  sy  skerp  ironiese  teen- 
stelhng  tussen  wat  ons  as  lesers  weet  en  wat  die  dogtertjie  as  verteller  in 
haar  onskuld  vermoed: 

Ma  het  sommer  so  voor  haar  gesit  en  kyk.  Sy  het  natuurlik  sleg  gevoel  oor  haar 
spieël.  Ek  het  haar  gevra  of  sy  daaroor  sleg  gevoel  het. 

„Oor  die  spieël,  Lena?”  Sy  het  nie  opgekyk  nie.  „Die  spieël?”  Toe  buk  sy 
vorentoe  en  met  dié  begin  sy  vreeslik  vinnig  trap  en  sy  stoot  die  Mnne  so  vinnig 
aan . . . Dina  swart  was  sommer  in  ou  skinderpot.  Dit  wás  lekker  in  ons  huis  en 
Pa  wás  Mef  vir  Ma.  Nou  die  ander  aand  het  hy  nog  weer  vir  haar  ’n  mooi  bors- 
speld  gebring.  En  waarom  Ma  dit  nie  aanspeld  nie,  is  omdat  sy  jammer  is  daar- 
voor  (bl.  53). 

Vergelyk  die  feitlik  identíese  rol  van  die  naïewe  verteller  in  baie  verhale 
van  Sherwood  Anderson,  bv.  /’m  a fool,  I want  to  know  why  en  Nice 
Girl. 

Ek  het  uitvoerig  ingegaan  op  metode  en  tegniek  in  dié  bundel.  Maar 
nou  moet  ’n  mens  onthou:  metode  en  tegniek  alleen  kan  nie  ’n  groot 
verhaal  maak  nie;  hulle  kan  wel  die  trefkrag,  bekoring  en  intensiteit  (dus 
die  literêre  waarde)  verhoog  van  ’n  verhaal  wat  om  ander  redes  goed  is, 
nl.  vanweë  die  treffendheid  of  diepte  van  die  lewensinsig  of  lewensiening 
wat  dit  gee.  So  skryf  M.  Baudin: 

Technique,  which  in  the  short  story  consists  of  the  methodfe  of  procedure  by 
which  material  is  presented  to  the  most  significant  effect,  is  not  in  itself  enough 
to  make  a story  memorable.  The  story  that  offers  technical  skáM  without  the 
unique  outlook,  the  individual  commentary  which  is  the  writer’s  own,  wiM  be 
Mttle  more  than  a mechanical  exercise.  {Contemporary  Short  Stories,  bl.  vii). 

Daarom  moet  ’n  mens  jou  ook  vergewis  van  die  treffendheid  en  diepte 
van  die  lewensinsig  in  dié  verhale,  of  dit  nou  al  gaan  om  die  siening  van 
’n  besondere  karakter  (vgl.  Die  Middelboom)  en  of  dit  gaan  oor  ’n  meer 
algemene  lewensinsig,  soos  insigte  in  die  huwelikslewe  {Liesbeth  slaap  uit, 
Vakansie  vir  ’n  hengelaar,  Die  Betlehem-ster),  die  verstrengeling  van 
goed  en  kwaad  (Dood  van  ’n  Maagd),  die  dors  na  ’n  volle  lewe  {Die  dag 
van  móre),  ens.  In  baie  verhale  kry  ons  beide,  sowel  die  besondere  siening 

van  ’n  karakter  as  die  meer  algemene  lewensinsig.  In  Die  Middelboom 
neem  die  besondere  (aangrypende)  siening  van  die  geestelik  versteurde 
vrou  ’n  prominente  plek  in;  tog  lê  aan  dié  verhaal  ook  ’n  algemene  insig 
ten  gronde,  nl.  die  dors  na  ’n  volle  lewe.  Ook  in  Die  Familietrek  word  die 
besondere  siening  (die  karakterstudie  van  Bert)  verbind  met  die  meer 
algemene  lewensinsig,  t.w.  die  mag  van  die  verlede. 

Maar  afgesien  van  die  hoofinsig  wat  die  verhale  bring,  moet  ’n  mens 
ook  let  op  die  telkense  treffende  sienings,  insigte  of  beskrywings  in  onder- 
dele,  soos  die  volgende  siening  van  Jess  in  Vakansie  vir  ’n  hengelaar: 

Die  vaal  waters  het  noodt  sy  beeld  teruggekaats  nie.  Maar  as  hy  sy  oë  toemaak, 
kon  hy  homself  sien : die  ewige  visterman  met  sy  stok.  En  as  hy  dan  terug  was 
in  die  Wes-Transvaalse  dorpie  waar  hy  skoolgehou  het,  het  hy  geveerd  gestap 
met  die  uitdagende  heupwieg  van  ’n  bootman  wat  sy  ewewig  in  ’n  wankelende 
bootjie  moet  hou.  Hy  het  die  strate  en  laantjies  gemeet  met  oë  toegeskroef  teen 
die  lig,  en  selfs  sonder  ’n  stok  was  die  beeld  van  die  hengelaar  in  sy  houding  en 
gebaar.  (bl.  63). 

Vergelyk  die  voortreflike  beskrywingskuns  in  die  slotgedeelte  van  Die 
dag  van  móre,  en  die  volgende  siening  en  dialoog  uit  Liesbeth  slaap  uit : 

Sy  het  vir  haar  ma  gewaai,  lank  gewaai  tot  Kotie  sê:  „Sy  sien  jou  tog  nie  meer 
nie.”  Toe  draai  sy  om  en  kyk  vorentoe. 

Hulle  was  nou  by  die  steil  bult.  Die  donkies  het  stadiger  begin  draf.  Jan 
Botha . . . het  opgestaan  in  die  bak.  „Hiert,  Manel”,  skree  hy  en  lê  lat  in  op  die 
traag  bewegende  agterstelle.  „Julle  bokkers.” 

Met  dié  ruk  die  kar  vorentoe  sodat  Liesbeth  met  albei  hande  moet  klou.  „Jan, 
jou  duiwel,”  skreeu  Kotde,  „as  my  ma  jou  moet  hoor . . .”  Maar  sy  lag.  Hulle  lag 
almal,  Liesbeth  so  veel  dat  sy  naderhand  hik,  en  toe  sy  en  Kotie  by  dde  laaste 
steil  entjie  moet  afklim  om  die  donldes  kans  te  gee,  kon  sy  nog  byna  nie  loop  van 
die  lag  nie.  (bl.  24). 

Vergelyk  ’n  uiters  suggestiewe  stukkie  beskrywing  soos  die  volgende  uit 
Venesiê  agter  ’n  bruin  gordyn: 

„David  de  Wet  gaan  haar  neem.  Hy’t  haar  lief.  Mevrou  sê  self  so ! ” 

„Lief?”  Sy  glimlag  en  trek  haar  onderrok  oor  haar  kop.  Die  sy  span  om  haar 
skouers,  sy  wikkel  heen  en  weer  en  skud  haarself  dan  los.  Skouers,  nek  en  borste  - 
alles  rond  en  vol  en  oordadig.  „Lief,  Lida”,  sê  sy  weer.  Haar  tong  lek  rooi  oor 
haar  lippe,  sodat  hulle  klam  blink.  Toe  smeer  sy  room  onder  haar  arms.  (bl.  85). 

Laastens  wys  ek  nog  op  die  telkense  raak  insigte  in  en  uitbeelding  van 
die  kindergemoed  en  kinderoptrede  (vgl.  die  siening  van  jeugliefde  in 
Liesbeth  slaap  uit). 

’)  Vergelyk  Meij,  K.,  „Die  verhaalkuns  van  1966”.  {Tydskrif  vir  Letterkunde, 
Februarie  1967). 

^ „Thiis,  then  is  the  readiest  means  of  dramatically  heightening  a reported  im- 
pression,  this  device  of  telling  the  story  in  the  first  person,  in  the  person  of 
somebody  in  the  book.  The  characterized  ‘1’  is  substituted  for  the  loose  and 
general  ‘1’  of  the  author.  It  is  the  first  step  in  the  dramatization  of  picture”. 
(Percy  Lubbock:  The  Craft  of  Fiction,  1965,  p.  127). 

Verdere  Literatuur 

Botha,  E.,  „Aspekte  van  die  vormgewing  in  Dood  van  ’n  Maagd  deur  Henriette 
Grové.”  {Standpunte  78). 

Strydom,  S.,  Bespreking  van  Jaarringe  in  Standpunte  72. 


Eveleen  Castelyn 

JAARVERSLAG 

Geagte  meneer, 
ek  stuur  aan  u agendas 
en  notules  met  syferkolomme 
en  ’n  jaarverslag: 

buite  het  ’n  boom  gebloei  met  blomme, 
met  groen  en  geelkoperblare 
en  met  swartstam  - mantillas; 

my  venster  was  ’n  vierkant  son, 

’n  fyn  porseleinbloubord  van  herfs 
en  ’n  grysreën  wintergordyn; 

by  die  huis  het  ’n  kind  leer  loop 
en  sinne  sê  sonder  om  my  naam  te  mis. 

Ek  het  in  die  afgelope  jare 
met  my  salaris 
en  met  hartseer 

’n  volvloermat  en  ’n  motor  gekoop. 

Marietjie  Jouhert 


NA  AANLEIDING  VAN  BERGBRANDE  OP  LEEUKOP 

swart  roet  op  ons  vensterbanke  ons  gordyne  ons  wimpers 
lê  ook  swart  in  die  voue  van  ons  harte  bedek  ons  oë 
die  son  bloos  rooi  voor  die  geweld  van  rook  en  wind 
seewiere  wieg  in  water  steek  hulle  koppe  soos  reptiele  uit 
die  wind  skop  ons  asdromme  om  en  strooi  die  vullis 
in  ons  agterplase  die  see  dra  ’n  grys  doodskleed 
met  wit  verslete  fraiïngs 

die  reuk  van  roet  en  die  smaak  van  rook 
is  babbelas  op  ons  tonge  wrang  soos  die  reuk  van 
gistraand  se  uitspattighede  in  halfleë  glase 
en  oorvol  asbakke 

ons  wil  vlug  vir  die  swart  suid-ooster 

wind  van  afrekening  ons  wil  vlug 

met  die  sproeireën  van  branders  met  onrustige  meeue 

ons  wil  onsigbaar  word  voor 
wind  van  geweld  en  lewe 
wind  van  die  dood 


LIKEUR 

sonskyn  en  blomme 
brand  op  my  tong  gly  in 
in  my  keel  ontvlam 
in  my  brein 

’n  eerste  hartstog  in  onryp  jare  en 
die  roep  van  ’n  pou  langs  ’n  dam 
in  die  nag 

die  rimpels  op  ’n  visdam  met 

die  dansende  beeld  van  my 
gloeiende  oë 
gevang  - 

gevang  in  ’n  kelk  en 
vlammend  op  my  lippe 
in  my  hart  brand  die  kem 
van  die  see  in  die  kinkel 
van  my  keel  ontplof 
my  vreugde  al  laggend  en 
die  lig  wat  brand  in  my  maag 
bolmakiesie  oor  my  lippe 


WOORD-VERBY 

Bemodder  bebloed 
met  trane  en  emosie 
is  die  woorde  wat  ek  ken 
oorlaai  soos  té  ou  donkies 
oorwerk  soos  uitvoerende  beamptes 
voorsitters  direkteure. 

O gee  my  nuwe  name 
om  dinge  by  te  noem! 

Gee  my  Uewer  klip  of 
klank  of  kleur  en  laat  my 
kap  en  hamer  en 
kap  en  sing  en 
kleur  en  kap 
tot  woord-verby! 

VADER  MOEDER 


julle  monde  bloei  ’n  oop  wond 
vader  moeder 
as  julle  huil 

as  julle  gryp  na  mekaar 
en  huil 

is  dit  bloed  wat  julle  huil 
om  julle  kinders  in  ’n  wildemis 
verdwaal  verstrengel 
in  whiskey  en  1 s d 

en  óns  verstarde  oë 

het  vergeet  van  trane 

ons  skeur  binne 

om  ons  versmoorde  liefde 

om  die  wond  van  julle  monde 

julle  harte 

ons  hande  worstel 
vader  moeder 
ons  vorm 

met  ons  verskeurde  vingers 
nuwe  stof  nuwe  aarde- 
oop  grafte  vir  julle  en 
’n  boom  wat  daaruit 
spruit  en  groei 
met  vreemde  bloeisels 
straat  en  stad  en  staal 

Anna  Margaretha 


1 

Ek  het  jou  gesoek 
maar  jy  was  nie  daar  nie 
helder  oordag  op  die  sypaadjies 
. . . daar  loop  baie  gesigte ; 
mooi  gesigte  en  suur  . . . 
alle  soorte 
almal  was  daar! 
net  jy  nie: 

jy  was  net  nie  daar  nie!  ! 

Ook  in  die  nag: 

ver  het  ’n  hond  geblaf 

en  verder  het  net  die  stilte  gesuis . . . 

en  toe  skielik,  jou  verskrikUke  afwesigheid!  ! 

ek  het  jou  só  gesoek 

maar  jy  was  nie  daar  nie . . . 

2 

Alles  swyg  . . . 

Selfs  die  biesies  in  die  riete 
en  die  paddas  in  die  vlei . . . 

Dit  was  jy! ! 

Ek  het  jou  gesien 
teen  die  buitenste  ruit! 
en  in  die  koor  van  die  wind 
jou  stem  gehoor! 

maar  jou  in  die  moeras  van  skemerte 
weer  verloor  . . . 

Fyn  tjiep-tjiep 

die  lewe  in  die  bos  . . . 

Ja,  jou  swemoot, 
jy’t  my  mos  gelos  . . . 


Letterkunde  - 4 


Die  wind  sny  sag 
denr  die  soelheid  van  die  dag 
My  wraak  gaan  jou  bespring 
soos  ’n  kriek  of  ’n  ding!  ! ! 


C.  C.  Lemmer 


GEBED  VIR  MY  KIND 

Heer,  span  ’n  tent  van  vrede  oor  haar  hart 
sodat  dit  elke  onvrede  mag  dek, 

’n  rooi  vlag  van  weerstand  voor  haar  voet 

as  kwaad  weer  kwaad  in  haar  wil  wek, 

gee  aan  haar  die  blou-blom 

van  die  liefde  vir  haar  pad , . . 

laat  suiwer  bly  die  kelk  van  haar  jeug 

maak  haar  vreesloos  en  sterk, 

gee  haar’n  onaantasbare  vreug- 

’n  grootse  droom, 

keer  haar,  maak  haar  ’n  wig 

’n  teewig  teen  die  donkerstroom, 

- teen  sitstakings  en  betoog  - 

gee  haar  ’n  suiwer  hart,  ’n  helder  oog 

en,  vir  dié  taak  ’n  fakkel  in  die  hand. 

DIE  SWAKKERE 

Ek  rús  net  op  jou  taboeret 
. . . laat  my  tog  teen  jou  knieë  leun : 

’n  leerhng  by  sy  meester . . . 
so  moeg,  so  agteloos  verward  is  ek, 

. . . jy  kan  maar  op  my  swakheid  steun, 
die  sterkste  word  soms  duiselig . , . 
vanaf  jou  hoë  stoel  kan  jy  my  straks 
begenadig  en  begeester. 

A.J.J.  Visser 


M ANEK YNPAR ADE 

Maskara  beplak 
in  die  kalklig. 

Fyn  op  die  tone,  die  hak 

trap,  steier,  buig  - 
en  die  „kenner”  se  oë 
sien  al  minder  die  tuig: 

Stadig  skuif  teen 
die  tafsygordyne 
die  reliëf  van  ’n  been; 

roer  onder  die  pelse,  die  sjale, 
die  jaartse  en  jaartse 
gedrapeerde  materiale 

- wonderlike  spel  - 
die  spiere 

refleksief  onder  die  vel! 

Gedos  in  fluweel,  oggendroklinne, 
trippel  een  na  die  ander 
die  merrietjies  binne. 


VALLEI  VAN  VERLATENHEID 
OP  SONDAG 


’n  Nasionale  gedenkwaardigheid. 

Die  publiek  word  beleef  versoek: 
beskadig  dit  nié. 

(do  not  damage  in  any  way) 

Dis  nodig,  die  tweetaligheid : 
Vandalisme  is  ’n  intemasionarigheid. 

Eerste  indruk : gedenk 
jou  Skepper  . . . dis  waardig 
Hom  te  gedenk 
in  dié  katedraal: 
blou  gewelf 
op  rotspilare. 

Gêdenk  in  jou  jeug . . . 
maar  húl  storm, 
gooi  klippe,  lemoenskille. 

Skreeu  tevergeefs 
om  ’n  eggo,  laat  galm 
toe  ’n  handelsender 
se  transistorloflied : heilig, 
heilig,  heilig 
Elvis,  sy  kitare! 

’n  Man,  effe  ouerig, 
sit  teen  die  rant 
en  lees 

sy  partykoerant : 

„Bank  skuif  koers 
op  tot  10.5  persent.” 

Waar  gaan  alles  eindig? 

Insolvent? 

A.  Kloppers 


LE  WE 

. . . en  later 
as  jou  jare 
soos  korrels 
blou  van  vrug 
jou  lewe  in 
’n  goeie  tros 
verbind  . . . 
dan  sal  jy 
tussenin 
die  donker 
en  bevange 
leegtes  vind. 


LIEFDE 

Jou  woorde  was 
soos  diafane  duister 
altyd  om  my 
tot  ek  die 

blink  beeld  van  jou  hart 
in  duister  nisse  vind. 

SKEPPING 


Watter  hand 
se  fyn  aanvoel 
het  ons  volmaakte 
plek  beplan 
in  hierdie  groot  wiel 
van  die  diereriem; 
die  wispelturigheid 
van  visse 
en  die  reinheid 
van  ’n  maagd 
versoen? 

Sal  ek  in  jou 
die  fyn  balans, 
die  naakte  ewewig 
van  mens 
en  mens 
kan  vind- 
later  - 

my  ongebore  kind? 

Wessel  Pretorius 


D AKWAG 

as  jy  (anátoiie) 

nie  by  my  is  nie, 

kan  iemand  my  hoor 

kan  iemand  my  sê  wie  woon 

op  die  7de  verdieping  in  die  woonstel  op  links 

van  die  gebou  hier  skuins  regs  voor  my? 

& wat  maak  ek  met  my  tyd  as  al  die  klokke 
in  jou  ouerhuis  se  voorkamer  gaan  staan  het? 

& hoekom  voel  ek  so  leeg  as  ek  so  vol  is  van  myself? 
verder:  waarom?  speel  al  my  stereoplate  skielik  mono. 

kan  iemand  êrens  my  vertel  van  die  wydheid 

van  jou  glimlag  & die  onvoorspelbaarheid 

van  jou  oëj  jou  neus,  jou  lippe,  jou  mond? 

is  daar  iemand  wat  weet  van  ons  dakkamer  wat  wag 

soos  die  vulkane  wag  op  nedersettings  met  duiwe,  druiwe  & olywe? 

nee,  anátolie,  net  óns  weet  van  die  dakwag 

waar  ons  mekaar  se  plek  ontdek  tussen  die  sterre,  tussen  die  toekoms 

ver  verwyder  van  die  tye  toe  alles  gemik  was  op  die  maan 

& danse  gehou  was  net  dááronder 

toe  verliefdes  mekaar  groter  grafstene  wou  wys 

- totems  van  vorige  liefdes,  vorige  lewenswyse 

toe  die  binnekamer  die  dromer  ingeneem  het 

met  lakens  wat  dryf  teen  die  plafonne,  dag  in  & dag  uit. 

anátolie:  ons  dakkamer  is  oop 
soos  die  grense  van  ons  liefde. 

PLAGIAAT 

vir  ’n  meisie 


jy  het  my 

gevra  vir  ’n  gedig  en  ek 
het  op  my  knieë  gegaan 
om  poësie  te  lees  te  verstaan 

ek  het  opgevlieg  maar  mank 
weggestap  om  self  ’n  gedig  te  dig 

dit  het  moeilik  gegaan 
in  die  begin  eers  die  oë 
daama  die  mond  en  ore 
en  later  die  neus 

ek  het  die  sintuie  bevoel  tot  woorde 
afpaar  om  finaal  stil  te  gaan  lê 

(voetnota:  vergeef  net  die  geslote  gesig 
my  gesig  wat  ek  pos  met  die  gedig, . . .) 


GESTEENBOOG 

gesteenboog  gly  ek 
tussen  towertepels 
en  mirreheuwels 

op  reis  op  soek 
na  ’n  verborge  kamer 
van  kristalglas 

vir  almal  om  te  sien 
waar  branders  bots 
teen  rotse  van  weleer 

teen  die  getye  van  die 
buie  van  reën  en  weer 
van  weerligte  op  die  strand 

waar  ek  lê  op  die  rand 
van  liefde 

o neem  in  ag  die  posisie 

die  oriëntasie  van  hemelliggame 
en  oordink  dan  die  volgende: 
blond  bruin  wit,  albasterwit 

(die  anatomie  van  anátolie) 

Mario  Schiess 

Die  regie  van  vertalings 


Die  groot  leemte  in  Suid-Afrikaanse  teater  was  nog  altyd  die  skaarste  aan 
plaaslike  toneelskrywers.  Onlangs  nog  het  een  van  die  plaaslike  „film- 
genieë”  te  kenne  gegee  hoe  min  hy  dink  van  oorsese  fliekmakers  wat  hier- 
heen  kom  en,  in  plaas  van  ons  eie  materiaal  aan  te  pas  vir  ’n  film,  bloot 
vreemde  materiaal  oorplant  deur  vertaling. 

Aangesien  die  oorgrote  meerderheid  van  my  produksies  vertalings  was 
van  en  my  twee  films  aangepas  is  uit  Europese  stukke,  voel  ek  myself 
bevoeg  om  die  ander  kant  van  die  saak  te  stel.  Want  soos  alle  probleme, 
het  ook  hierdie  een  twee  kante. 

Dit  is  vanselfsprekend  dat  ’n  nasie  eerste  en  altyd  sy  eie  produk  sal 
ondersteun.  Dit  geld  op  sowel  geestelike  as  materiële  gebied.  Slegs  wan- 
neer  onvoldoende  plaaslike  stof  beskikbaar  is,  sal  die  ingevoerde  in  ag 
geneem  word.  Of  as  die  ingevoerde  die  plaaslike  geheel  en  al  oortref. 

Albei  gevalle  kom  voor  in  die  Afrikaanse  teater.  Dis  slegs  logies  dat 
daar  talle  meer  vertalings  as  oorspronklike  werke  op  die  planke  gebring 
word.  Dit  is  verkeerd  om  te  dink  dat  ’n  werk  wat  in  Afrikaans  deur  Afri- 
kaanse  akteurs  onder  regie  van  ’n  Suid-Afrikaner  opgevoer  word,  nie 
Afrikaanse  teater  is  nie.  Dit  ís  - net  soveel  as  byvoorbeeld  die  uitvoering 
van  ’n  Beethoven-simfonie  deur  ’n  plaaslike  orkes  onder  leiding  van  ’n 
plaaslike  dirigent  beskou  word  as  Suid-Afrikaanse  musiek.  Die  enigste 
opvoerings  wat  nie  Suid-Afrikaans  is  nie,  is  die  „klaargaar”  aanbieding 
wat  af  en  toe  heelhuids  van  oorsee  af  hierheen  gebring  word. 

’n  Toneelstuk  of  film  wat  hier  gemaak  word  maar  op  ’n  buitelandse 
teks  gebaseer  is,  moet  tien  teen  een  vertaal  word  in  een  van  die  plaaslike 
tale,  meer  waarskynlik  Afrikaans.  Ek  wil  hier  bespreek  presies  wat  so  ’n 
vertahng  inhou. 

Om  te  kan  praat  oor  vertalings,  is  dit  nodig  om  seker  te  maak  wat  die 
betekenis  van  taal  is.  Ek  sou  as  basiese  definisie  waag:  ’n  Stelsel  van 
klanke  wat  gebruik  word  vir  die  doel  van  kommunikasie.  (Dit  is  vanself- 
sprekend  veel  meer,  maar  laat  ons  vireers  hiermee  volstaan.) 

Ons  gebruik  dus  taal  om  te  kommunikeer  met  ons  medemens  deur 
middel  van  ’n  stelsel  van  klanke  met  gemeenskaplike  betekenisse  wat  deur 
gewoonte  vasgestel  is  binne  ’n  sekere  groep  mense  op  die  basis  van  ge- 
sonde  verstand,  insig  en  ondervinding.  Eenvoudiger  gestel;  U en  ek  het 
albei  ondervind  dat  hierdie  ding  hier  voor  ons  ’n  „tafel”  is  en  deur  ge- 
woonte  het  ons  ooreengekom  dat  die  klank  „tafel”  daarvoor  gebruik  sal 
word.  As  een  van  ons  „tafel”  sê,  weet  die  ander  wat  bedoel  word  - dit 
wil  sê  binne  ons  groep  Afrikaanssprekendes!  Die  Duitser  noem  dit  ’n 
„Tisch”  en  om  hom  te  verstaan,  het  ons  die  hulp  van  ’n  derde  persoon 
nodig,  naamlik  ’n  vertaler,  om  te  kommunikeer.  Dit  is  die  eenvoudigste 
voorbeeld.  Namate  die  boodskap  wat  oorgedra  moet  word  meer  ingewik- 
keld  word,  word  die  verstaanbaarheid  progressief  moeiliker,  maar  die  ba- 
siese  beginsel  bly  dieselfde.  Gevolglik  behoort  iemand  met  ’n  deeghke 
kennis  van  die  woordeskat,  grammatika,  sintaksis  en  idioom  van  albei  die 
tale,  in  staat  te  wees  om  die  een  taal  doeltreffend  in  die  ander  te  vertaal. 
Laat  ons  hierdie  stelling  voorlopig  as  korrek  aanvaar. 

Maar  die  teater  (en  die  film)  maak  gebruik  van  die  „gesproke”  woord. 
’n  Sprekende  mens  komunikeer  deur  middel  van  taal  en  klank  - maar  nie 
deur  klank  alleen  nie.  Twee  verdere  elemente  van  taal  kom  daarby: 
stemtoon  en  beweging.  (Laasgenoemde  is  ’n  element  met  soveel  kommu- 
nikasievermoë  dat  dit  verfyn  is  tot  ’n  „stil  taal”:  die  kuns  van  mimiek 
soos  beoefen  deur  Marceau,  deur  Molcho.) 

Hierdie  twee  nuwe  elemente  is  die  gebied  slegs  van  die  akteur  en  die 
regisseur.  En  so  kan  dit  gebeur,  móét  dit  gebeur,  dat  in  ’n  goeie  pro- 
duksie,  regisseur  en  akteurs  saam  kan  kompenseer  vir  ’n  swak  letterhke 
vertaling.  Solank  as  die  oorspronklike  betekenis  begryp  kan  word  (en 
hier  is  die  waarde  van  ’n  regisseur  wat  die  oorspronkhke  kan  lees,  duide- 
lik),  kan  en  moet  die  direkte  aktiewe  deelnemers  die  vertaling  voltooi  of 
soms  selfs  herskep  met  hulle  eie  werk.  As  die  kritici  dan  in  die  wolke  is 
oor  die  wonderbaarlike  vertaling,  is  dit  die  regisseur  en  akteurs  wat  daar- 
oor  gelukkig  kan  wees.  Dit  was  heel  waarskynlik  aan  hulle  te  danke  dat 
die  kommunikasie  die  taalgrens  kon  oorbrug! 

Twee  verdere  punte  moet  genoem  word.  Wanneer  daar  oor  kommuni- 
kasie  gepraat  word,  is  dit  maklik  om  gladweg  te  veronderstel  dat  kommu- 
nikasie  in  mens  se  moedertaal  sonder  probleme  is.  Maar  die  beste  toneel- 
stukke  en  films  probeer  juis  om  met  al  die  eienskappe  van  hulle  medium 
die  „onsegbare”  mee  te  deel.  Met  ander  woorde  albei,  die  film  selfs  meer 
as  die  teater,  maak  tot  ’n  groot  mate  staat  op  die  nie-wordelike  vorms 
van  kommunikasie  en  die  probleem  van  vertaling  word  daardeur  van 
minder  belang.  Elke  aanbieding  kies  in  werklikheid  sy  eie  kommunikasie- 

medium,  dit  wil  sê  iets  wat  voliedig  in  druk  beskryf  moet  word,  hoef  nie 
alles  gesê  te  word  met  die  omvattende  masjinerie  van  die  teater  of  film 
nie  - inteendeel,  wanneer  dit  met  hierdie  voller  mediums  gesê  word,  be- 
hoort  dit  méér  te  sê!  Dit  spreek  vanself  dat,  waar  dit  twyfelagtig  is  of  ’n 
vertaalde  boek  ooit  as  Afrikaanse  letterkunde  beskou  kan  word,  ’n  „ver- 
taalde”  toneelstuk  of  film  ongetwyfeld  onder  inheemse  kunswerke  gereken 
kan  word. 

Dit  is  egter  duidelik  dat  elke  taal  in  sekere  opsigte  uniek  is,  heeltemal 
afgesien  van  sy  woorde.  Von  MeiIIet  het  gesê ; „EIke  taal  druk  soveel  uit 
as  wat  nodig  is  vir  die  gemeenskap  waarvan  dit  die  orgaan  is.”  Aangesien 
elke  gemeenskap,  ook  die  plaaslike  een,  uniek  is,  kan  Afrikaans  dinge  sê 
wat  in  geen  ander  taal  só  uitgedruk  kan  word  nie.  (Of  vergelyk  Suid- 
Afrikaanse  Engels  wat  op  talle  maniere  verskil  van  „EngeIse  Engels”). 
Hieruit  volg  die  belangrikheid  van  plaaslik  geskrewe  toneelstukke  wat, 
meer  as  enigiets  anders,  die  taak  het  om  dit  wat  tipies  en  noodwendig 
Afrikaans  of  Suid-Afrikaans  is,  uit  te  druk.  Maar  elke  Suid-Afrikaner 
en  Afrikaner  is  nie  net  Suid-Afrikaner  en  Afrikaner  nie:  hy  is  in  die 
eerste  plek  ’n  man,  ’n  menslike  wese.  Met  soveel  van  die  wêreld  teen  hom, 
is  hy  dikwels  geneig  om  die  feit  te  vergeet,  of  leedvermakerig  te  onder- 
druk. 

„Om  ’n  taal  te  leer  afgesien  van  mens  se  geboortetaal . . . is  om  vir  jou- 
self  ’n  tweede  venster  oop  te  maak  op  die  landskap  van  bestaan,”  sê 
George  Steiner.  Dis  nogal  ’n  inspannende  manier  om  ’n  tweede  venster 
oop  te  maak;  ’n  ander  manier  is  om  te  lees,  te  kyk,  te  luister  na  ’n  verta- 
ling  of  aangepaste  vertaling  van  ’n  kunswerk  uit  die  buitewêreld. 

Dit  is  vir  my  van  geweldige  belang.  Die  nasionalistiese  fase  sal  nie  vir 
ewig  duur  nie  - en  dan  sal  ons  beoordeel  word  suiwer  volgens  ons  mens- 
waardigheid. 

Héléne  Kesting 


MAKAZI 

Blou  winde  hoepel  die  kliprant  uit 
ek  en  Makazi 
waar  die  kleinbokkies  wei 
baroes  en  njoemnjoem  en 
aandblomme  soeter  as  son 
rivierbedgeur  aan  ons  slape 
kommetjies  blink  gorê 
skaduwees  sluip  in  ons  oë 
syfer  ons  weg  in  die  sand 
verby  die  son  op  waens  wolke 
wit  voëls  wys  die  pad 

hoepels  in  die  vure 
blou  rook  in  die  stemme 
skemer  sprei  sy  velkombers 
lê  kant  en  wal 

met  die  kleinbokkiekraal  se  ruik 
rooibruin  bokkies 
en  die  melk  se  bruis 

kareetjies  blom 

in  hoepels  wind  verby  die  maan 
wit  voëls  draai  met  drome 

NOORDOOSTER 

Blits-akkedisse  sand 
voor  die  wind  se  peits 
die  see  se  voete  vlam 
gedagtes  lê  verminkte  meeue 
in  opdrifsels  wind  verstrik 

LANGS  DIE  STRAND  GISTERAAND 


Die  golwe  se  deemis 

langs  die  strand  gisteraand 

sonsonder-strelinge 

lig  in  die  watergesig 

flikkeringe  vreemde  wete, 

toe  blus  sirenes  wind  die  golwe 


MY  DROME  HET  KLANK  GEWORD 

My  drome  het  klank  geword 
visioene  anderkant  ervaring 
deur  die  blou  waterteerheid 
van  jou  oë 

aandblomme  in  die  klowe 

silwer  warm  reën 

die  klop  van  jou  nabyheid 


VIGNETTE 

Sy  herwin  haar  bewussyn  snikkend.  Lank  nadat  sy  wakker  geword  het, 
bly  die  rou  snikke  mk. 

Twee  verpleegsters  staan  by  haar  bed.  Sy  hoor  hulle  deur  sluiers.  Een 
praat:  „Hu]le  huil  dikwels  onder  narkose,  maar  dié  een  - verskriklik.” 

In  en  om  haar  koepel  eindelose  eensaamheid. 

Die  verpleegsterstem  buig  oor  haar:  „Moenie  meer  huil  nie,  dis  nie 
goed  vir  jou  nie.  Daar  kan  mos  maklik  weer  ’n  baba  wees.  Dié  soort  ding 
is  ’n  daaglikse  gebeurtenis  hier.  En  glo  my,  binne  ’n  jaar  of  wat  stap  die- 
selfde  vroue  met  hul  babas  hier  uit.  Jy  sal  sien,  dit  sal  net  so  wees  met 
jou.” 

Dan  onthou  sy,  deur  newels : die  baba.  Dankie,  God,  daar  sal  nie  meer 
’n  baba  wees  nie.  Kon  sy  net  ook  maar  só  verdwyn. 

Sy  het  geen  beheer  oor  die  gety  van  haar  smart  nie.  Sy  wil  praat,  vra 
om  alleen  te  wees,  maar  kan  nie.  Sy  is  bewus  van  die  kliniese  wit  van  die 
kamer,  die  wit  van  haar  hospitaaljurk,  die  verpleegsters  en  hul  stemme, 
maar  sy  kan  nie  praat  nie.  Sy  is  ’n  gryswit  veer,  rigtingloos  swewend,  be- 
wend  alleen,  in  eindelose  leegheid.  Skaduwees  seer  lek  oor  haar  hart: 
verlange  na  voorheen  se  mooi,  se  liefde,  wat  sy  geken  het. 

Sy  hoor  die  verpleegster : „Wanneer  jou  man  netnou  kom,  mag  jy  nie 
meer  huil  nie.  Toe  nou,  dis  genoeg.” 

A1  sterker  sypel  vrees  die  gryswit  in. 

Sy  pleit  om  te  sterf. 

Sy  was  só  seker  hulle  sou  gelukkig  wees. 

Trane  spin  nuwe  rafels  van  haar  drome. 

Sy  lê  geluidloos.  Uitgestort.  Die  verpleegsters  laat  haar  alleen,  tevrede 
dat  sy  kaJm  is. 

As  hy  binnekom  hoor  sy  hom  nie.  Eers  as  hy  oor  haar  buk,  weet  sy  dat 
hy  daar  is. 

Hy  soen  haar  oë,  soek  na  haar  hand,  hou  dit  in  albei  syne.  Hy  sit.  Sy 
hoor  hom  asem  haal.  Sy  beur,  uitgestort,  deur  gryswit  leegheid. 

As  sy  haar  oë  oop  maak,  merk  sy  op  die  tafeltjie  langs  haar  bed  die 
mandjie  broeikasafodille  wat  hy  gebring  het. 

Hy  buk  en  soen  weer  haar  brandende  oë.  Sy  kyk  na  hom,  in  weerwil 
van  haarself.  Die  diepkolk  in  haar  nawel  bránd,  deur  die  pyn  in  sy  oë. 

Hy  bly  naby. 

’n  Verpleegster  kom  die  kamer  binne,  sê  dat  dit  tyd  is  vir  hom  om  te 
gaan. 

Vyf  dae  later  kan  sy  huis  toe.  Hy  kom  haar  vroegoggend  haal.  Die  huis 
is  vol  blomme. 

In  die  namiddag  stel  hy  voor  dat  hulle  uitry  om  na  die  eerste  sneeu  te 
kyk. 

By  die  berkewoud  hou  hy  stil,  tussen  die  lang  wit  stamme  klim  hulle 
uit. 

Sy  hardloop  in  die  vallende  sneeu,  skep  handevol,  laat  dit  raak  aan 
haar  oë  en  wange,  proe  daaraan,  voel  dit  sag  deur  haar  liggaam  smelt. 

Deur  die  hoë  toppe  kraak  die  wind.  Tussen  die  stamme,  onder,  is  dit 
asemstil.  Daar  is  bokkiespore  in  die  sneeu. 

Vingers  inmekaar  gesluit  stap  hulle  dieper  in  die  ongeskonde  wit  se 
stilte. 

Onder  die  boë  van  ’n  katedraal  van  berke  neem  hy  haar  in  sy  arms. 
Neem  hy  haar.  Die  wind  bly  stil.  Rondom  die  rande  van  hul  liggame 
verdiep  die  sneeu  se  vrede.  In  en  om  hulle  koepel  maatlose  stilte,  by  nuwe 
wit.  Só  wit,  dat  hulle  trane  vinnig  vloei.  Oor  hulle  kind. 

En  die  wind  kom  terug,  singend  deur  die  hoë  bome. 

Wilhelm  Knobel 
Gedigte 


1 

Sal  ek  steeds  vir  my  onklaarheid  boet? 

Elke  dag  loop  my  denke  in  ou  paaie 

wat  nêrens  lei  nie 

en  as  ek  nog  soek  na  helderheid 

is  begeertes  daar  om  mekaar  te  verdring 

‘in  ’n  stem 

of  ’n  been 

of  die  soepel  gebaar  van  ’n  hand 

More  sal  ek  ’n  tafeltjie  koop  vir  langs  my  bed 

en  ’n  lamp  wat  nederig  lig  gee 

en  elke  aand  deur  ou  boeke  blaai 

en  moontlik  leer 

in  ’n  woord  hier  en  daar 

hoe  begeerte  verstil  tot  klaarheid 

2 

Die  aanklag  van  die  wit  papier 
onskuldig  eers 

word  onderhuids  ’n  kanker  wat  slinks  floreer, 

die  rustige  lig  van  ’n  leeslamp 

’n  vlam  op  ’n  nag  wat  fel 

tot  agter  die  oogbal  brand  in  die  brein 

Die  helder  rede 

tot  in  die  lewe  geskroei 

vloei  gistend  deur  hand  en  pen : 

Woorde  vul  die  reëls,  georden  in  rye, 
wat  effens  nog  sidder  in  ongelykheid 

3 

Woorde 

voorheen  uit  wit  lig  van  die  brein  geskeur 
het  traag  geword 

soos  hinkende  honde  sleep  hulle  voort 
Begeerte  vind  uiting 
gereeld  genoeg 

in  kortasem  wulpsheid  van  honde 
Die  gees  keer  terug 
sonder  woorde 

in  polsing  van  bloed  deur  die  slape 

4 

die  stryd  teen  onsself  gun  geen  oomblik  rus  en  net-maar-wees  nie 
die  wapens  word  met  meer  sorg  en  seker  kennis  gekies  as 
vir  ons  dodelikste  vyand 
slagtande  van  die  hond 
die  kat  se  gesperde  naels 
die  saag  wat  ritmies  en  maklik 
vreet  deur  elke  boom  se  hart 
die  draaibeweging  wat  flink 
die  mossie  se  nek  laat  klap! 
as  die  doring  nie  voorheen  reeds 
sy  brein  wit  laat  uitpeul  in  die  lig  nie 


Letterkunde  - 5 


Evert  Cilliers 


IK ABODGEBED 

Fragment 

Waar  die  rookmis  lieflik  oor  Braamfontein  lê 
en  soggens  en  saans  dakkaffers  uitbroei, 
waar  Bredenhand  in  De  Beers  belê 
en  Ampie  teen  die  prikkels  stoei, 
waar  Jan  uit  Koos  se  bed  kruip 
en  Gert  hom  rustig  doodsuip, 
waar  lastige  voëls  kwetter,  kwetter,  kwetter,  kwetter  - 
wink  die  Jode  se  sentrum  met  oë  gebuk  oor 
koppietjies  koffie,  dwars  oor  veelverdiepingplanne,  straatbedag 
op  die  ketter, 

skeel  aan  die  voorlob  gedraad. 

Hier  bak  ek  eiers  op  my  pompstofie, 
skep  hulle  om  en  krap  hulle  stukkend  uit  die  vet, 
eet  eiers-op-penicillinbrood  en 
laat  die  pan  staan.  Meid  kom  more.  Oggend. 

. . . hier  tel  ek  skoorstene,  puik  verval 
in  alles  wat  my  vroeg  verveel  het. 

Hier  word  ek  hgter: 

Ek,  die  borskankerdigter. 

. . . jou  oë  is  kwarts  wat  tussen  my  hande 
ligblertse  kaats  van  kant  tot  kant 
jou  gesig  ’n  woestyn  wat  saam  met  jou  skande 
skerp  en  alleen  teen  die  hgleemte  strand 
jou  hare  ’n  vlam  wat  wit  oor  jou  wange 
die  doodstil  gesig  blitsblakend  verlig 
jou  mond  ’n  vertellende  skellende  baken 
wat  oor  die  dun  grense  geskend  en  skarlaken 
’n  bloedige  uitdaging  stomstukkend  rig 

gee  my  die  liefde  sonder  skild 
waar  ons  twee  saam  die  Luger  laai 
en  die  warrelwind  wild 
om  ons  liefde  draai 

Waar  die  rookmis  lieflik  oor  Braamfontein  lê 
wil  ek  my  Diena  by  my  hê. 

Stuipdruppels  vir  slaaploosheid, 

Teerolie  vir  ingewandekrampe, 
Verdwynpleister  vir  swelsels  en  inflammasie. 
Vanmiddag  klets  die  radio,  klink 
groot  hosannas  uit  Ellispark,  prik 
swart-op-wit  ’n  pitsweer  oop- 

die  moeders  van  ons  volk  huil . . . 


Vic  Droogmans 
De  Rugbymatch 


De  eerste  minuten  voelde  ik  mij  een  klein  mannetje  tussen  al  die  tierende 
en  schreeuwende  kerels.  Ik  zat  braafjes  op  de  betonnen  bank  en  zelfs  het 
gescandeerd  roepen  jjdrie  . . . drie . . . drie  . . .”  van  de  massa  had  mij  on- 
bewogen  gelaten. 

Een  blik  op  het  program  stelde  mij  meer  gerust.  Met  mijn  bijna  twee- 
honderd  pond  voelde  ik  mij  thuis  in  de  groep  van  de  losvoorspelers.  In 
hoogte  was  ik  echter  nog  een  goed  hoofd  kleiner  dan  de  kleinste  rugby- 
speler.  Om  de  stemming  niet  te  breken  begon  ik  eveneens  drie-drie-drie 
te  roepen. 

lemand  tikte  zachtjes  op  mijn  linkerschouder.  Ik  kan  nu  nog  altijd  de 
blauwe  plek  tonen. 

- Mijnheer  zit  zeker  verkeerd!  ? 

Ik  haalde  mijn  inkomkaartje  uit  mijn  zak.  Ik  scheen  toch  juist  te  zitten. 

- Mijnheer  is  zeker  tegen  ons?  vroeg  de  heer  met  iets  dreigend  in  zijn 
stem.  De  geburen  draaiden  zich  nu  ook  naar  ons  toe  en  vergaten  even  het 
spel  op  het  groene  veld.  Ginds  ver  lagen  de  spelers  op  een  hoop  te  wrie- 
melen  en  op  de  gepaste  momenten  sprong  de  dikste  van  elke  ploeg  er  ook 
nog  bij. 

- Hoe  tegen  ons?  vroeg  ik. 

- Mijnheer  heeft  drie-drie-drie  geroepen  toen  de  roden  de  bal  hadden. 

Waarom? 

- Alleman  schreeuwde  toch  drie-drie-drie! 

- Toen  wij  de  bal  hadden:  de  groenen! 

- Ah,  slikte  ik. 

Een  rode  en  een  groene  speler  sloegen  op  elkaar  in,  onmiddellijk  ge- 
holpen  door  hun  kameraden.  Voor  wie  diende  ik  nu  te  supporteren?  Míjn 
interpellant  zweeg  en  volgde  met  één  oog  het  spel  en  hield  mij  met  het 
ander  in  de  gaten. 

Wijselijk  zweeg  ik. 

Beneden  op  het  veld  scheen  er  toch  een  oplossing  gevonden  te  zijn  want 
de  hele  klomp  ging  tegen  elkaar  staan  duwen. 

Even  verplaatste  zich  de  aandacht  naar  de  tribune  waar  plots  een  he- 
vige  golvende  beweging  ontstond  en  een  man  nogal  hardhandig  over  de 
omheining  werd  geholpen.  Hij  hield  een  rood  vlaggetje  in  de  hand.  De 
politie  kwam  er  tussen.  Ik  vond  dat  een  grove  onrechtvaardigheid  want  de 
vechters  midden  op  het  terrein  lieten  zij  rustig,  bij  manier  van  spreken, 
verder  boksen. 

Gelukkig  gebeurde  er  iets.  Een  speler  met  een  heel  bevuilde  trui  hep 
hard  over  het  veld,  door  een  woeste  meute  achtervolgd,  en  zweefde 
prachtig  over  een  witte  lijn.  Kreunend  bleef  hij  liggen.  De  supporters  en 
vooral  mijn  bewaker  werden  zot  van  vreugde.  Ik  schreeuwde  het  luidst 
van  allemaal.  Die  por  in  mijn  ribben  zat  er  wel  voor  iets  tussen. 

De  wedstrijd  was  ten  einde.  Op  het  terrein  ten  minste.  Tussen  de 
toeschouwers  schenen  er  enkelen  het  eindsignaal  niet  gehoord  te  hebben. 

- Fijne  wedstrijd  mijnheer,  zei  de  man. 

Ik  knikte. 

- Komt  mijnheer  regelmatig? 

- Dit  was  mijn  eerste  rugbywedstrijd,  antwoordde  ik  bescheiden. 

- Het  wordt  tijd  dat  ze  een  strengere  kontrole  instellen  bij  de  ingang. 

Ik  heb  maar  niets  geantwoord. 

Ik  vraag  mij  echter  alleen  maar  af  aan  welke  vereisten  een  goed  rugby- 
supporter  in  dit  land  moet  beantwoorden. 

Rob  Gosivin 


EEN  AVOND  PIJN 

Zie  hoe  ergens  in  de  hongerende  vallei 
De  hagedis  sterft. 

Het  lichaam  ongeschonden. 

Alleen  het  oog  onthuid. 

Ergens  ligt  een  hagedis. 

Ligt  een  hagedis. 

Ligt  een  krijger. 

Liggen  beide. 

De  hagedis  en  de  krijger. 

Stil. 

In  de  tuinen  van  Jade. 

En  de  velden  van  vergeten  rijst. 

Bidden  broze  lippen  om  een  naakte  morgen. 

En  elk  lichaam. 

Draagt  aards  zijn  angsten. 


SOLDAAT 

Een  oude  soldaat  verbergt  zijn  lichaam 
In  de  beker  van  vel  en  vuur. 

Over  het  braakland  van  zijn  droom 

Trekt  hij  traag 

Zijn  beide  benen 

Door  de  akker  van  zijn  leger. 

Onthecht  aan  leven  en  aan  lust 
Beroert  hij  vochtig  het  kruis 
Rond  zijn  nek. 

In  zijn  oog  sterft  een  kind. 

Morgen  eren  wij  het  puin 
Geborgen  in  een  ampere  groet. 

De  dood  niets  meer  of  minder 
Dan  een  even  sidderen. 

Een  glazen  schreeuw  in  het  avondhcht. 

Fred  de  Swert 


UIT:  DE  RUST  VAN  DE  DUIF 
voor  pol  le  roy  & neer  vantina 

1 

de  nacht  spaart  bladgoud 
in  zijn  veren 

en  onherbergzaam  spreiden 
mijn  handen  zich  ten  berde 

een  vroege  vogel  heet  mijn  stem 

- als  een  ster  - 

die  tussen  dak  en  kamer 

nesten  zoekt 

van  vergane  woorden 

2 

tussen  de  scherven  van  vele  woorden 
zoek  ik  als  een  kind  naar  vrede 
rustig-scharrelende  vingers 
in  het  akwarium  wereld 

mijn  stem  klinkt  halfzacht 
omdat  nu  de  rozen  slapen 
en  mijn  verdriet  niet  half 
zo  kostbaar  is 
als  de  rust  van  de  duif 
in  de  olmen  aan  de  beek 

3 

’k  genees  niet  meer  van  deze  ziekte 
angst  vcx)r  wezenlijk  oponthoud 
maakt  me  scherper  van  snede 
lichter  van  woord 
zwaarder  van  ellende 

’k  genees  niet  meer  van 
bossen  en  van  bloemen 
van  schrikdraad  en  van  pijn 


Welma  Odendaal 


DOUVOORDAG  KRUIP  ONWETEND 
BY  DIE  VENSTER  IN 

Selfs  in  hierdie  stikke  lug 
soek  ek  na  jou 
vanaand; 

muskiete  knak  kruppel  op  teen  die  muur 

(onder  die  wrang  lig) 

buite  kwetter  ’n  vlermuis 

knak  hom  teen  die  ruit 

flak  kruppel  weg 

Selfs  as  ek  stikkend  lag 

soek  ek  na  jou 

al  is  jy  dood 

vanaand. 

Hannes  Horn 

Is  Griekse  Drama  nog  nodig? 


VRAAG : Wat  lees  u daar?  Laat  ’k  hoor! 

ANTWOORD : En  Agamemnon  het  die  geledere  van  die  ander  manne  deur- 
soek  met  spies  en  swaard  en  groot  klippe,  onderwyl  die  bloed  nog 
warm  uit  sy  wond  gestroom  het.  Maar  toe  die  wond  begin  droog  word 
en  die  bloed  gestol  het,  het  die  skerp  pyne  die  geweld  van  Atreus  se 
seun  binnegedring.  Soos  wanneer  die  skerp  pyn  ’n  vrou  in  barensweë 
beetpak;  wrang  is  die  foltering  wat  die  Geboortegodinne  veroorsaak, 
Hêre  se  Dogters  wat  oor  bittere  pyne  beskik;  so  het  skerp  pyne  die 
geweld  van  Atreus  se  seun  binnegedring.  Hy  het  op  sy  strydwa  gespring 
en  sy  koetsier  beveel  om  na  die  uitgeholde  skepe  toe  te  ry,  want  sy  hart 
was  bedroef.  En  hy  het  met  ’n  deurdringende  stem  geskreeu  en  die 
Danaers  toegeroep:  Vriende,  leiers  en  heersers  van  die  Argeërs,  be- 
skerm  tog  nou  ons  seevarende  skepe  teen  die  wrede  stryd,  want  vir  my 
wou  die  alwyse  Zeus  nie  toelaat  om  die  hele  dag  deur  teen  die  T rojane 
te  veg  nie. 

So  het  hy  gepraat  en  sy  koetsier  het  die  mooimaanhaarperde  geslaan 
na  die  uitgeholde  skepe  toe;  en  hulle  twee  het  heeltemal  gewillig  weg- 
gevlieg.  Met  hulle  borste  oortrek  van  die  skuim,  en  van  onder  met  stof 
bespat,  het  hulle  die  koning  in  sy  pyn  ver  van  die  stryd  af  weggedra. 

VRAAG:  En  dis  uit? 

ANTWOORD : Hierdie  eenvoudige  „storie”  kom  uit  die  Ilias  van  Homerus. 
Is  dit  nie  soepel  vertaal  deur  prof.  J.  van  Rensburg  nie? 

VRAAG:  Is  dit  oor  die  éénvoud  van  die  Griekse  werke  dat  die  Departe- 
ment  Dramatologie  van  die  Universiteit  van  Pretoria  in  1968  „Die 
Vroue  van  Troje”  opgevoer  het  en  glo  van  plan  is  om  in  die  toekoms 
weer  van  die  bestaande  Griekse  werke  aan  te  durf? 

ANTWOORD : Nee,  oor  die  bewese  onsterflikheid  daarvan  en  die  onmiddel- 
likheid  wat  jou  altyd  tref. 

VRAAG : Maar  staan  die  Grieke  dan  nie  in  afstand  en  in  tyd  baie  ver  van 
ons  nie? 

ANTWOORD : Inteendeel,  die  grootste  beroeringe  wat  die  mens  beleef  oor- 
brug  ruimte  en  tyd. 

VRAAG:  Het  dit  enige  waarde  vir  u studente? 

ANTWOORD:  Ongetwyfeld  want  alles  wat  basies  in  die  toneel  is,  spruit 
uit  die  Griekse  teater,  bv.  stemgebruik,  rustige  bewegings,  doeltref- 
fende  gebare,  en  bowenal  groepwerk.  Die  erkenning  van  sáámwerk  leer 
die  studente  die  dissipline  wat  in  die  teater  so  belangrik  is.  Die  beleid 
van  ons  Department  is  om  elke  twee-  of  drie  jaar  ’n  klassieke  werk  om 
dié  rede  aan  te  pak. 

VRAAG:  Maar  hoe  leer  hulle  dan  in  modeme  stukke  optree? 

ANTWOORD : ’n  Pianis  wat  ’n  concerto  van  Prokofieff  wil  speel  saam  met 
’n  orkes,  begin  ook  met  basiese  vingeroefeninge.  Daama  is  die  instude- 
ring  van  modeme  werke  aangewese  en  maklik  aanpasbaar.  Maar  om 
dadelik  „modem”  te  speel  sonder  dat  jy  gehoor  en  gesien  word,  sonder 
enige  verhoogtegniek,  is  verkeerd. 

VRAAG:  Maar  is  die  styl  van  Griekse  werk  nie  „teatraal”  nie  - oordrewe, 
sodat  die  modeme  gehoor  ongemaklik  voel  nie? 

ANTWOORD:  Dit  kan  so  wees  maar  hoef  nie  so  te  wees  nie.  As  dit  té 
groots  aangebied  word,  kan  dit  altyd  ingekort  en  verklein  word,  maar 
as  toneelspel  te  klein  en  ingekrimp  is,  kan  dit  nooit  vergroot  word  nie. 
Jy  kan  altyd  ’n  boom  snoei,  maar  jy  kan  nie  takke  laat  groei  nie.  Die 
Griekse  werk  gee  ál  die  moontlikhede  aan  die  toneelspeler  en  daarom 
is  dit  so  belangrik  dat  ’n  Dramadepartement  die  werke  van  die  Griekse 
dramaturge  prakties  met  die  studente  doen. 

VRAAG : Die  moontlikhede  wat  die  klassieke  werke  vir  die  studente  inhou 
is  nou  vir  my  duidelik,  maar  wat  bied  die  soort  drama  aan  die  modeme 
publiek? 

ANTWOORD:  Oneindig  baie.  As  voorbeeld  wil  ek  Die  Vroue  van  Troje 
van  Euripides  gebruik.  Die  stuk  handel  oor  wat  oorlog  aan  die  mens 
doen.  Nie  aan  die  leier,  die  generaal,  die  soldaat  nie  - maar  aan  die 
grysaard,  die  vrou,  die  kind.  Ook  leer  ons  hier  die  stryd  van  die  mens 
met  homself,  met  sy  medemens,  met  sy  God.  Is  dit  nie  ook  ons  hele 
modeme  lewenspatroon  nie? 

VRAAG : Dis  waar,  maar  die  modeme  mens  hou  nie  van  preke  en  toesprake 
by  volksfeeste  nie. 

ANTWOORD:  Die  Vroue  van  Troje  is  nie  ’n  preek  of  ’n  pedagogiese  betoog 
nie.  Dit  is  warm,  innig  en  opreg.  Dikwels  diep  ontroerend.  Lief  mondjie 
wat  dikwels  so  trots  gebabbel  het,  verewig  toe  - hoe  vals  die  woordjies 
wat  uit  jou  gekom  het  toe  jy  aan  my  kleed  vasgehou  het.  Ag,  vervloë 

die  dae  toe  jy  my  so  baie  omhels  het  en  ek  jou  opgepas  het,  en  ons 
saam  geslaap  het. 

Enige  modeme  ouma  sal  so  treur  oor  haar  laaste,  oorblywende  klein- 
kind. 

VRAAG:  Ek  het  nou  al  ’n  paar  opvoerings  gesien  van  Griekse  klassieke 
werke.  Om  die  waarheid  te  sê : ek  is  nou  al  ’n  bietjie  moeg  vir  die  wit 
en  pers  draperings  om  vrouens  sowel  as  mans  en  . . . 

ANTWOORD:  Dis  eienaardig  dat  u dit  noem,  want  ons  voel  al  lankal  so. 
Euripides  se  werke  is  gebaseer  op  die  epiese  verse  van  Homerus  wat 
honderde  jare  voor  Euripides  geleef  het  en  die  verhale  wat  in  Homems 
se  werke  voorkom,  het  weer  honderde  jare  voor  sy  tyd  afgespeel  en  is 
’n  mengsel  van  geskiedenis,  legendes  en  godsdienste.  Euripides  se 
werke  word  gewoonlik  geklee  in  die  tydperk  waarin  hy  geleef  het,  soos 
Shakespeare  se  werke  in  sy  tyd  in  sy  tydperk  se  kleredrag  geklee  was. 
Met  die  opgrawings  van  Schliemann  en  andere  die  afgelope  tagtig  jaar, 
is  nuwe  % gewerp  op  die  tydperk  wat  bekend  staan  as  die  Mynoïese  - 
die  historiese  tydperk  toe  Agamemnon  gelewe  het.  Daarom  is  dit  nogal 
raadsaam  om  kostuumontwerpe  vir  Griekse  opvoerings  op  die  Mynoiese 
te  baseer  sodat  studente  kan  sien  hoe  ,jOn-Grieks”  die  vroeëre  Trojaan- 
se  drag  werklik  was. 

VRAAG : Van  Agamemnon  gepraat,  die  groot  koning  van  die  Grieke  en  sy 
teenstander  Priamos,  die  koning  van  die  Trojane  - hulle  was  darem 
seker  anders  as  konings  van  vandag? 

ANTWOORD:  Ongetwyfeld  ja.  Amper  so  verskillend  as  koning  Dingaan 
van  die  Zoeloes  of  Hendrik  VI H van  Engeland  en  die  huidige  koning 
van  Noorweë.  Ons  is  te  geneig  om  modeme  begrippe  van  byvoorbeeld 
koningskap  te  koppel  aan  dié  van  vroeëre  beskawings.  Daarom  is  sulke 
opwindende  navorsing  en  aktivering  vir  ’n  Dramadepartement  so  be- 
langrik  - ten  minste  so  was  ons  ervaring. 

Skyfies 


Meneer  die  Redakteur, 

Jou  en  Anna  se  blomme,  en  veral  die  brief(!)  het  my  dáár,  voor  al  die 
verpleegsters  en  pasiënte,  so  aan  die  tjank  gehad  dat  ek  ’n  stuk  kombuis- 
goed  moes  vra  vir  die  trane.  (Gelukkige  trane  van  dankie-sê,  Liewe  Here, 
dat  daar  nog  ménse  op  aarde  is! ) En  toe  die  trane  nou  eers  uit  is,  was  daar 
sommer  plek  vir  mooiweer  in  my  gemoed.  Saam  met  Salomo  toe  maar 
die  gees  vrolik  gehou  vir  die  genesing. 

Na  die  opstaan,  is  ek  toe  Kaap  toe.  Ek  sit  nou  hier  juis  en  wonder  hoe 
die  Voortrekkers  dit  so  lank  uitgehou  het  in  dié  plek.  Die  Kaapse  wind 
sukkel  met  ’n  mens  wat  nie  gebou  is  om  mini’s  te  dra  nie!  Stel  jou  voor: 
my  oumagrootjie  met  haar  maksi  in  dié  gewaai.  Van  Donk! 

Ons  gaan  móre  ’n  draai  in  die  Paarl  maak.  Moet  darem  kyk  waar  my 
mense  patterjotters  geword  het.  Ek  wil  graag  by  W.A.  de  K.  gaan  inloer, 
soos  jy  gevra  het,  maar  my  ou  beste  het  glo  ander  draaie. 

Ek  hoop  om  oor  drie  weke  weer  in  sirkulasie  te  wees.  Ek  dink  ek  word 
gesónd.  Binne  en  buite!  En  ek  wil  sommer  net  trane  van  dankbaarheid 
stort  oor  die  genade  wat  kragte  laat  terugkeer,  die  liefde  wat  ons  sonskyn 
gee  en  lug  en  medemense  soos  julle  en  die  lesers  namens  wie  die  briefie 
geskryf  is.  En  die  swakte  wat  mens  plattrek  - dié  is  éérs  goed!  Want  kyk 
wat  gee  dit  mens! 

Nou  is  my  dae  te  kort  om  son  en  wind  en  kleur  en  warmte  en  beweging 
elkeen  ’n  kans  te  gee  om  my  hart  aan  te  raak.  Ek  versluk  my  so  half  aan 
die  loutere  geluk.  Dis  so  ’n  voorreg  om  te  weet  en  te  weet : elke  oomblik, 
elke  nuwe  dag  is  ’n  nuwe  genade.  Ag,  julle  mense  moet  die  lewe  geniet! 
Hoe  langer  dit  duur,  hoe  koe  korter  lyk  dit  vir  my. 

Sluk-sluk  die  uwe, 

Ou  Grietjie. 

(Geplaas  sonder  haar  medewete.  - Red.) 

OPERASIE  ONDERHOUD  ANONIEM 


Nr.  1 

Professor,  wat  dink  ú van  die  toekenning? 

Watter  toekenning? 

Die  Hertzogprys. 

Is  dit  al  toegeken?  En  wie  het  toe  die  July  gewen? 

Karel  Schoeman. 

O,  dis  mooi!  Hy  verdien  dit  lankal.  Op  die  groot  spore  en  Fanie  se 
velskoendae  moes  lankal  bekroon  gewees  het. 

Dis  nie  P.J.  nie,  Professor.  Kárel  Schoeman.  U weet  - die  Katoliek-een. 
Kan  jy  nou  meer!  Eers  ’n  agnostiese  Jood  en  nou  ’n  anti-Calvinis. 

Het  die  Suid-Noorde-affêre  nie  iets  met  die  saak  te  doen  nie? 

Nee,  Schoeman  is  in  Europa. 

O!  Weer  een  van  die  Paryskêrels!  Nee,  maar  nou  verstaan  ek  die  ding. 

(Ek,  wat  Grietjie  is,  moes  die  aftog  blaas.  Vir  ontspanning  maar  S.J.  du 
Toit  se  gedig  gaan  lees  - Hoe  die  HOLLANDERS  die  Kaap  ingeneem 
het. 


Het  u enige  kommentaar  oor  die  toekenning? 

Ja,  ek  dink  dis  om  die  minste  te  sê  skandalig.  Wat  IS  die  funksie  van  ’n 
letterkundige  komitee  as  dit  ná  al  die  leeswerk  en  diskussie  tog  nie  geglo 
word  nie?  Ek  dink  die  lede  wat  bedank  het,  het  die  enigste  eerbare  weg 
gevolg;  ek  sou  presies  dieselfde  gedoen  het! 

O,  dan  het  u nog  nie  gehoor  nie.  Hulle  het  hulle  bedankings  terug  getrek. 
Maar  . . . Hoe  . . . A!  Hier  kom  die  tee! 

^ ^ 

Nr.  3 


Sou  u dus  sê  die  Akademie  is  naganig  op  die  Sestigers? 

Ja,  en  dis  hulle  verdiende  loon! 

Die  Sestigers  verdien  darem  seker  ook  erkenning! 

Nee,  maar  ek  praat  van  die  Akademieraad.  Die  verveling  is  hulle  loon 
omdat  hulle  al  die  lekker  goed  oorslaan.  Dit  verklaar  hulle  droogte.  Maar 
die  verveeldheid  van  akademici  is  vir  my  altyd  bewys  van  die  regverdig- 
heid  van  die  lewe.  Één  kant  botter  is  darem  genoeg!  Ek  praat  nie  van 
die  brood  nie  - die  sítkant! 

Maar  emstig  nou  - moes  Hennie  Aucamp  nie  die  prys  vóór  Schoeman 
gekry  het  nie?  Sy  verhale  is  van  die  puikste  in  Afrikaans.  En  dis  nie  net 
ek  wat  so  dink  nie. 

Nee,  maar  jy  vergeet;  Schoonees  het  Hennie  se  ouma  so  vierkantig  in 
sy  lig  laat  sit  dat  hy  nooit  weer  die  beloofde  land  sal  sien  nie.  Nee  wat, 
Hennie  kan  jy  maar  afvee  - van  jou  lei  af ! 

En  Abraham  de  Vries? 

What’s  in  a name?  Laat  ek  jou  sê  - as  my  naam  Abraham  is  en  ek  wil 
die  Akademie  se  prys  hê,  gaan  ek  nie  ’n  boek  oor  die  land  van  die 
Israeliete  skryf  nie.  In  die  Akademie  is  daar  nie  plek  vir  onbesnedenes 
nie.  Jood  of  te  not. 

En  Chris  Bamard? 

Te  draadsitterig.  Wat  verwag  jy  van  MAN  IN  DIE  MIDDEL?  En 
DUIWEL  IN  DIE  BOS  is  ook  maar  ’n  bedenklike  titel.  Hoekom  dink 
jy  is  die  minderheid  se  aanbeveling  aanvaar?  Dis  daardie  voorsitter  van 
hulle.  Hy  staan  agter  die  regte  titel.  Of  sit  dan  as  jy  wil. 

Bedoelende? 

Met  ’N  ENGEL  TE  PERD  kom  mens  veel  verder  as  met  OORDEEL 
EN  VOOROORDEEL.  Veral  as  die  engel  boonop  nog  kan  kalm  bly . . . 

Dink  u alles  is  pluis  met  die  prosedure  van  toekenning? 

Alles  is  verkeerd!  Verlede  jaar  al  die  lollery  sien  kom.  Die  hand-om- 
die-nek-lopery  met  waterbobbejane  sal  altyd  iemand  êrens  die  kans  gee 
om  te  sê  nou  meng  julle  akademiesake  met  familiesake.  En  daar  sit  die  ou 
spul  nou  in  oom  Tys  de  Beer  se  land : hand  ín  die  pampoen.  Die  pampoen 

is  te  lekker  om  te  los,  en  te  swaar  om  weg  te  dra.  Die  ongeluk  is : met  al 
die  gefoeter  is  ons  pampoen  ook  naderhand  vrot.  En  dit  sal  jammer  wees. 
Baie  jammer.  Enigste  troos  wat  ek  uit  die  ou  sakie  haal,  is  dat  ons  hier 
darem  een  huwelik  het  wat  stand  hou  - dié  van  Broeder  Akademieraad 
met  Suster  Prosedure.  Maar  hulle  ou  Kindertjies  is  erflik  ook  maar  meer 
belas  as  verlos. 

Onbekroond  die  uwe, 
OU  GRIETJIE 


WAARDEVOLLE  JAARBOEK  (1937)  TE  KOOP 


Die  Afrikaanse  Skrywerskring  besit  nog  ’n  aantal  eksemplare  van  sy  Jaarboek 
van  1937.  Die  inhoud  is  hoogs  interessant.  Onder  die  opskrif  Dle  Ontwlkkeling 
van  ons  letterkunde  het  M.S.B.  Kritzinger,  C.  Louis  Leipoldt,  P.C.  Schoonees, 
F.E.J.  Malherbe,  W.A.  Willemse,  en  G.  Dekker  geantwoord  op  die  volgende  vrae: 

a)  Glo  u aan  ’n  nasionale  vorm  in  ons  kuns? 

b)  Het  Calvinisme  ons  kuns  in  die  verlede  ten  goede  gekom? 

c)  Het  ons  Afrikaanse  letterkunde  al  werk  gelewer  wat  as  wêreld-letterkunde 
gereken  kan  word  en  indien  nie,  is  dit  miskien  te  wyte  aan  ’n  gebrek  aan 
kulturele  agtergrond? 

d)  Is  die  skrywers  eg  met  hulle  werk  of  skrywe  hulle  om  voorgeskryf  te  word? 

e)  Hoe  staan  u oor  die  mening  van  Jan  Celliers  dat  ons  skrywers  meer  populêr 
behoort  te  skrywe? 

f)  Is  ons  letterkundige  kritiek  gesond  en  indien  nie,  waarom  nie?  (Leipoldt 
antwoord:  Heeltemal  ongesond!) 

Die  blad  (180  bladsye)  bevat  ook  letterkundige  oorsigte,  o.a.  van  ook  die 
Nederlandse,  Vlaamse  en  Franse  letterkunde,  verder  gedigte  van  Elisabeth 
Eybers,  Uys  Krige,  Totius,  W.E.G.  Louw  e.a.  Ook  bydraes  van  C.M.  v.d.  Heever, 

P.  de  V.  Pienaar,  Mikro,  Kootjie  van  d.  Heever,  en  J.van  Melle. 

Lesers  kan  kopieë  van  JAARBOEK  1937  bestel  by 

Tydskrlf  vlr  Letterkunde,  Posbus  1758,  Pretorla,  teen  R1.50  per  eksemplaar. 

